Carlos Mugiro / “Punto de Vista” jaialdiaren zuzendaria eta zinemagilea - Elkarrizketa - Euskonews\nCarlos Mugiro (Elizondo, 1966)\nInformazio Zientziak ikasi zituen Iruñean, baina beste zaletasun bat zuen: zinema ikasi nahi zuen. 95ean Pilar Mirók zinema-eskola ofiziala, ECAM, sortu zuenean, lehen promozioaren parte izan zen. Zuzendaritza ikasi zuen eta luxuzko tutoreak izan zituen: Victor Erice, Montxo Armendáriz eta Mario Camus, “esperientzia ahaztezina”.\nZuzendaritzako ikasketak amaitu ostean, San Antonio de los Bañoseko (Kuba) eskolan eskolak emateko aukera izan zuen, Mariano Barroso zuzendariaren eskutik. “Oso esperientzia interesgarria izan zen, erreferentziazko eskola baita”. Gabriel García Márquezek sorturiko eskola horretan, bi urtez lan egin zuen, 1998 eta 1999 urteetan.\nOndoren, Montxo Armendárizen produkzio-etxean egin zuen lan, “Silencio Roto” pelikulan. Elías Querejetarekin ere egin zuen lan, “Goodbye, America” dokumentalean, Monster familiako aitonaren historiari buruzkoa.\n2004 urtean Punto de Vista jaialdi berria diseinatzen hasi zen, hurrengo urtean abian jarriko zena. Hori izan da azken urteetako bere jarduera nagusia, baina ez bakarra. Gaur egun ECAMen dokumentalei buruzko eskolak ematen ditu, “eskolara itzultzea da, baina beste era batean”.\nGainera, gidoigile gisa hainbat dokumentaletan hartu du parte: “La guerrilla de la memoria”, “Los ojos de Ariana”... Duela gutxi, Hemingwayri eta Sanferminei buruzko laburmetrai bat idazten amaitu zuen.\nProgramatzaile-lana da bere jarduera gogokoenetarikoa. “Oso atsegin dut Sobietar Batasuneko eta Europa Ekialdeko herrietako zinema”. “Kuban egon nintzenean Europa Ekialdeko artxiboak ikusteko aukera izan nuen, eta bertan Sokuroven obra deskubritu nuen, baita gainerako zuzendarienak ere”. Urte eta erdiz Madrileko Casa Encendidako programazioaz arduratu zen, “Ver sin Vertov” proiektu barruan. Proiektu horrek 1954tik, Dziga Vertoven heriotzatik, 2005era bitarteko herri horietako zinema dokumentalaren historia aztertzen zuen. “Ezagutzen ez genuen azken 50 urteetako zinema dokumentalaren historia osoa; lan aparta izan zen eta asko disfrutatu nuen hura egiten”. Etorkizunean, Mugirok ez du baztertzen gai horri buruzko tesia egiteko ideia.\nErreferentzia nagusiak aipatzeko orduan, noski, Ekialdeko Europara begiratu du, eta Andrei Tarkovskiren “89an Iruñean hari buruzko ziklo bat egin zen eta haren alarguna eta semeak ezagutu nituen” eta Otar Iosselianiren izenak eman dizkigu. Baina, ez du ahaztu Jean Epsteinen eta Jean Vigoren frantziar zinema, ezta Víctor Ericerena ere. Egungo zinemagileei dagokionez, Mercedes Álvarez “El cielo gira”, Albert Serra eta Raymond Depardon aipatu dizkigu.\nCarlos Mugiro / “Punto de Vista” jaialdiaren zuzendaria eta zinemagilea\nZinemaren historia idatziko duten filmak gaur egun ez dira ikusleengana heltzen\nIruñako Punto de Vista jaialdiaren bosgarren edizioaren atarian gaude. Jaialdia apustu arriskutsua eta berritzailea da, eta kezkak eta jakin-mina duten ikusleei areto komertzialetara heltzen ez den ez-fikziozko zinema, ikusezina den zinema hori, helaraztea du helburu. Punto de Vistaren atzean, abian jarri zenetik, Carlos Mugiro dugu, zinemazale amorratua, zinema hainbat ikuspegitik bizi duena: programatzailearen, gionistaren edo ikuslearen ikuspegitik. Zinemaren arteari buruz, haren egungo egoera asaldatuari eta haren zalantzazko etorkizunari buruz hitz egin dugu harekin.\nAurten Punto de Vista jaialdiaren bosgarren edizioa izango da. Zinema-jaialdi ugari dauden garai honetan, zein dira jaialdi horren ezaugarri nagusiak?\nAurrena azpimarratu nahi dut Punto de Vistak erreferentzia bat duela, hain zuzen, Jean Vigo, eta guretzat zaindari santu laiko baten antzekoa da. Zinemagile horrek, besteak beste, begiradari eta ikuspuntuari garrantzia handia ematen zion, eta jaialdiak hortik hartu du bere izena. Jean Vigoren itzala jarraituz, jaialdiak fikziozkoa ez den zinema aurkezten du, inork zehatz-mehatz zer den definitu ezin dezakeen zinema. Izan ere, ziurrenik motz geratzen zaio dokumental-izena.\nNormalean ikusten ez duen zinema aurkezten dio jaialdiak ikusleari, aretoetara eta telebista pantailetara heltzen ez dena, zinema ikusezina deiturikoa. Halere, biharko zinemak jasoko dituen gauzarik garrantzitsuenak sortzen ari da zinema hori, eta bertan zinemagile apurtzaileenek, berritzaileenek eta heterodoxoenek lan egiten dute.\nBatzuetan jaialdiek endogamikoak izateko arriskua dute, baita horiek maite dituzten gutxiengo esklusibo baten txoko bihurtzekoa ere. Hain apustu arriskutsuak Iruñeko zinema-ikusleak erakartzen al ditu?\nJaialdiak gogoko dituzten ikusleak daude, hori horrela da. Jaialdiek antsietatearen antzeko zerbait sortzen dute eta ikusle desberdinak erakartzen dituzte. Jaialdietara joaten den baina sarritan aretoetara joateko ohiturarik ez duten ikusleak ere badaude. Egia da Punto de Vistak era horretako ikusle espezializatuak dituela, baina, horiekin batera bertako zinemazale askok ere hartzen dute parte. Gu saiatzen gara zinemara joatea ez dadila izan pelikula bat ikustea soilik: pelikulari buruzko informazioa eskaintzen dugu, zuzendaria bertan egotea nahi izaten dugu eta eztabaida sustatzen dugu. Ikusleak hori guztia oso eskertzen digu. Jaialdiak osagai pedagogiko bat izan behar du, begirada hezi behar du eta atzera begirakoak egin behar ditu. Hau da, normalean eskura ez dauden zinemaren historiako obrak erakutsi. Jakina, gurea ez da alfonbra gorridun jaialdia. Egunez egun bertako ikusleak gureganatzen saiatzen gara, funtsezkoa baita hirian errotzea. Izan ere, sortu den lekuan errotzen ez den jaialdiak ez du zentzurik.\nEzin da ukatu zinema-jaialdiek, bereziki espezializatuek, denbora labur batez oasi batera eramaten zaituztela. Gainerako urte osoan zehar, berriz, basamortu bat zeharkatzen zabiltzala dirudi. Horregatik, beharrezko ikusten duzu jaialdian zehar eginiko lanari jarraipena emateko egituraren bat?\nJaialdi bat oso gertaera kultural espezifikoa da; 8 egun irauten duen leherketa baten antza du, eskaintza oso handia baita. Gure ideia jaialdia labirinto antzeko zerbait izatea da, buruko gune baten antzekoa, egun batzuetan zehar pelikula batetik bestera eramaten zaituena; ondoren, karpa desmuntatu egiten da. Jakina, egokiena programazio erregularra egotea izango litzateke, baita Punto de Visatan emandako materialen artxibo bat osatzea eta horiek urtean zehar ikusteko aukera egotea ere. Jaialdi batzuek hori egiten dute, esaterako, Yamagatakoak. Yamagata Iruñea antzeko hiri bat da, eta guretzat erreferentzia bat. Beraiek bulego bat dute, urte osoan zehar irekita egoten dena. Nik pentsatzen dut filmoteka abian jartzen den egunean eta pelikulak ikusteko aretoa eta artxiboak ditugunean zinemazaleen eta Punto de Vistaren artean harreman iraunkorra izango dugula.\nHain zuzen, Nafarroako filmotekaren inguruko proiektua bi edo hiru urteren buruan errealitate bihurtuko da. Zer funtzio izan beharko lituzke filmoteka horrek?\nFilmoteka batek bi funtzio ditu. Lehena, ikus-entzunezkoen ondarea, normalean ondare zinematografikoa, berreskuratzea, zaharberritzea eta gordetzea. Ez dakit horretarako ez garen berandu helduko. Izan ere, pelikula, euskarri fotokimikoa, hondatuz doan material bat da, iraungitze-epea du, eta oso bizitza laburra. Zaletuek eginiko materialek edo pelikula familiarrek, nahiz eta ez izan balio artistiko handirik, oroimen-balioa dute eta funtsezko ondare zinematografikoak dira. Filmotekaren erantzukizuna da XX. mendeko oroimenaren parte diren material horiek zaintzea.\nBigarrena, zinema-programazio bat eskaintzea da. Horri esker, zinema bizirik mantentzen da, eta normalean eskura ez dagoen materiala ikusteko aukera eskaintzen. Programatzea muntatzeko era bat ere bada, pelikulen artean harremanak finkatzen baitira. Programatzeak funtzio sortzailea ere badu, pelikulen artean loturak aurkitu daitezkeelako eta horiek beraien artean hitz eginez amaitzen dutelako. Nik uste dut horiek biak direla zinemateka baten oinarrizko bi funtzioak, eta ikertzeaz gain funtzio horiek bete behar dituela Nafarroako Filmotekak. Hain zuzen, ikertzea izango zen hirugarren oin nagusia.\nArte zinematografikoak garai gogorrak bizi ditu. Apokaliptikoek milagarrenez zinemaren heriotza iragarri dute eta optimistek, berriz, uste dute erakusteko eta banatzeko baliabide berriei esker zinema-obrek inoiz baino hedapen handiagoa lortuko dutela. Nola ikusten duzu egungo egoera?\nHorri buruz asko idatzi da eta zaila da gai hori hitz gutxitan laburtzea. Egia da lehen zuen nagusitasuna, mundua ezagutarazteko eta mundurako ateak irekitzeko ahalmena, galdu egin duela irudi zinematografikoak. Orain pantaila asko daude, eta dagoeneko laugarren pantaila bati buruz hitz egiten da: zineaz eta telebistaz gain, ordenagailuak ditugu, eta orain telefono mugikorrak. Irudi zinematografikoak utzi egin dio irudiaren erreferente izateari; mundu osoan astebururo milaka miloi ikusleren begirada erakartzeko zuen indarra galdu egin du.\nZinemak lehen zuen nagusitasuna galtzeaz gain, zinemara hurbiltzeko modu berriak azaldu dira. Horrek ikusle garaikideetan nahaste handia sortu du.\nIraultza teknologiko baten lekuko gara, ikus-entzunezkoa deitzen diogun eta zer den oso ondo inork ez dakien gauza hori denon eskura jarri duena. Zalantzarik gabe, hori ez da zinema. Beharbada, arte zinematografikoaren ikuspegitik deigarriena honako hau da: lehen ikuskizunen sailean zeuden pelikulak (Hitchcock, Ford, Bergman...), ikusleak ikusten zituen pelikulak, ziren zinemaren historia idazten zutenak. Orain, berriz, arte zinematografikoko pelikula garrantzitsuenak ez dira ikusle normalarengana iristen. Zine-aretoetan estreinatzen ez diren pelikula garrantzitsu eta oso polit ugari daude. Zerbait gertatzen ari da, zinemaren historia idatziko duten pelikulak gaur egun ez dira ikusleengana heltzen. Eta gai hori ez da batere erraza; pelikula horiek kritikoek osaturiko elite batek soilik ikusten dituztela esateak ez du balio, askoz gai konplexuagoa da.\nHortaz, arte zinematografikoa ulertzeko eraren aldaketa sakon baten aurrean gaude?\nErreferentziazko irudi gisa; ezagutzarako, mundurako, ate nagusi gisa; imajinagintza kulturalaren eta ikonografikoaren sortzaile gisa; eta balio sentimental gisa hilda dago zinema. Nire ustez, dagoeneko hori guztia ez da existitzen. Zinema hori hil zen, ez da existitzen eta orain beste aldarte batean gaude. Egungoa zer den jakitea zaila da, baina esan dezakegu ez dela gauza bera. Nik ez dut argi norantz doan. Dakidana da momentu erabakigarria dela arte zinematografikoarentzat, era guztietako mugimenduak ematen ari baitira. Ingelesez honako hiru hitz hauek oso ondo azaltzen dute aldaketa hori: “film”, “movies” eta “cinema”. Lehena euskarri fisikoa aipatzeko erabiltzen da, eta euskarri hori dagoeneko ez da ia erabiltzen. Bigarrena, “movies” hitza da; “Go to the movies”, pelikulak ikustera joan, zinema-aretoetara joan. Kontzeptu hori ere desagertu egin da. Eta azkena, zinema da, arte zinematografiko gisa oraindik bizirik jarraitzen duen bakarra. Momenturen batean hirurak batera bizi izan ziren, baina dagoeneko ez da horrelakorik gertatzen. Orain pelikula gehienak etxean ikusten dira, fisikoa ez den euskarri batean, euskarri digitalean, eta kasu askotan pelikula horiek ez dute zerikusi handirik arte zinematografikoarekin. Hiru gauza desberdin dira, eta ikusi egin behar da zer norabide hartzen duen horietako bakoitzak, oso gai nahaspilatsua baita.


HEZKUNTZA OINARRIEN IKASTAROA HASI DA - ESKIBEL\nLehen saioan ikastetxeko zuzendari den Marta Tellaeche izan genuen hizlari eta familiako hezkuntza proiektua garatzeko zenbait gako aurkeztu zituen. Bigarrenean, Virginia Uribek, haur garapenean adituak, autonomia eta ohituren arteko harremanaz hitz egin zigun, gurasoekin zenbait “sekretu” partekatuz; adibidez, haurrek gau guztian zehar bakarrik lo egitea lortzeko modua. Azken saioaz Victor Petuya arduratu zen. Bertan, bakoitzaren nortasuna kontuan izanik seme bakoitzari banako tratua ematearen garrantzia aipatu zuen.


abuztua | 2019 | Nafar periferiatik\n2019(e)ko abuztuaren 31a\nZer erran bakarrik, zer eta nola erran, eta nola erran bakarrik inporta zaienak.\nCategories DiskurtsoaCategories nola, politikagintza, zer\n2019(e)ko abuztuaren 30a\nPolemista aparta berau: eztabaidatu bainoago, negoziatu egiten zituen argumentuak.\nCategories EztabaidakCategories argumentuak, negoziatu2 Comments\n2019(e)ko abuztuaren 29a\nBatere ez ados zure azkenarekin, baina ongi idatzi duzu, indartsu eta iradokitzaile. Mila esker, ederki lagundu dit zureen aurkako neure argumentuak fintzen.\nCategories EztabaidakCategories argumentuak, desadostasuna, finezia3 Comments\n2019(e)ko abuztuaren 28a\nMesfidati ni, oso, hedabide handien agenda eta edukiekin. Egunen batean niri interesatzen zaizkidanak zabalduko balituzte, ene usteekin mesfidatzen hasi beharko nuke.\nCategories KazetaritzaCategories agenda, edukiak, sinesgarritasuna\nCategories KritikagintzaCategories humanitarismo, katastrofe\n2019(e)ko abuztuaren 24a\nEuskaraz alfabetaturiko euskaldun zahar gazte horiek, zeinetan bakoitzak alfabetatu gabeko bere txokoko euskara bakarrik jotzen duena jatortzat.\nCategories HizkuntzakCategories Euskara, jatortasun, txokokeria2 Comments\n2019(e)ko abuztuaren 23a\nEz onerako ez txarrerako inork ez zionez kontuan hartzen bere obra, autokritika literarioari ekin zion.\nCategories KritikagintzaCategories arrakasta, autofikzio\nCategories GizatasunaCategories humanitarismo, katastrofe


Sorbeltz arrunta - Txoriak\nPau Artigas GFDL CC-BY-SA-3.0\nBeste izen batzuk: Abijoi, Ainhara beltz, Apeztxori, Arrantxori, Artxilloi, Belentzario, Beltxijoi, Bentzajo, Brintzario, Elai beltz, Elizelai, Eliztxori, Enara beltz, Enara handi, Erlai, Ermitario, Hegabera beltz, Irrigo, Kañabra, Kanpantxori, Kataka, Kirrillo, Kirriskillo, Kirrizkarro, Kriku, Martin, Mitxigu, Sorbeltz, Txenara beltz, Txio, Txirri, Txirribirri, Txirrin, Txirriño, Txirrio, Txirritxaldo, Xoribeltz, Zirringilo, Zirrizkilo.\nGaztelania: Vencejo común\nFrantsesa: Martinet noir\nIngelesa: Common Swift\nKatalana: Falciot negre\nGalegoa: Cirrio común\nItaliera: Rondone comune\nItxurarengatik enarekin nahasi ohi den arren, beste talde bateko hegaztiak dira sorbeltz edo zirringiloak (apodiformeak). Airean bizitzera erabat egokitutako hegaztiak dira, hanka labur-laburrekin eta hego indartsuekin; enarek baino hego luzeagoak dituzte, eta igitai itxura dutela esan ohi da. Hegaztada ere, enarena baino arinagoa eta ahaltsuagoa da.\nBizitzaren zatirik handiena hegan igarotzen dute eta kumaldirako bakarrik pausatzen dira, arrautzak errun eta kumeak elikatzeko. Bizitzako gainontzeko zereginak hegan ari direla egiten dituzte: jan, edan eta, kumaldi-garaitik kanpo, baita lo egin ere. Airean aurkitzen dituzten intsektu txikiak janez elikatzen dira. Egunean zehar kilometroetako hegaldiak egin ditzake intsektu-hodeien bila.\nSorbeltz arrunta, beste sorbeltzekin alderatuta (sorbeltz arrea eta malkar-sorbeltza), bere kolorearengatik ezagutuko dugu, beltz-beltza baita goitik zein behetik, eztarria argixeagoa bada ere (hegan nekez nabaritu daitekeena).\nSorbeltz arrunta udan bakarrik aurkituko dugu Euskal Herrian. Maiatza hasieran etortzen da gurera kumatzera; behin kumaldia amaituta, abuztu hasieran, berriro itzultzen da Afrikara, non urtearen zatirik handiena igaroko duen. Ia Eurasia osoan kumatzen da.\nGure nagusiek ondo zekiten bezala, maiatzeko Santa Kurutzetarako (maiatzak 3) iristen dira urtero sorbeltzak Euskal Herrira. Apirila amaieran lehenengoak eta maiatza hasierarako bertan dira denak.\nAbestia - "Txirringilu festa" (Elduain, Tolosaldea)\nHona hemen Elduainen (Tolosaldea) jasotako abestia. Sorbeltzari "txirringilua" (zirringiloa) deitzen zaio bertan eta garai batean abesti hau kantatzen zuten herriko umeek. Neskatilen bertsioa hauxe omen zen:\nElduainen gizonik ezta\nBerastegin den bakarra\ngaltzak lotzeko gauza eztana.\nBazen beste aldaera bat, mutilen artekoa, dirudienez, non azkenengo lerroan hauxe abesten zen: jotzeko gauza eztana.\nMila esker Koldo Oriari honen berri ematearren.\nAbijoi Durangaldea, Debabarrena SanJ (1978)\nAinhara beltz Zuberoa, Xiberoa herri alkargoa EliJ (1923)\nApeztxori Ultzamaldea AzkRM (1905)\nArrantxori Urola-Kostaldea, Goierri AraT (1909)\nBelentzario Lea Artibai AzkRM (1905)\nBeltxijoi Lea Artibai, Debagoiena AzkRM (1905)\nBentzajo Lea Artibai, Debagoiena, Urola-Kostaldea AraI2011 (2011)\nBrintzario Durangaldea AzkRM (1905)\nElai beltz Arrati Nerbioi, Debabarrena, Gorbeia Inguruak, Gernika-Bermeo AzkRM (1905)\nEliztxori Aralarko Iparraldea, Gernika-Bermeo ZubJ (1998)\nEnara beltz Debabarrena, Lea Artibai, Auñamendi, Goierri, Urola-Kostaldea, Aezkoa, Baztanaldea, Tolosaldea AzkRM (1905)\nEnara handi Goierri AldJ (1918)\nErlai Debagoiena, Gorbeia Inguruak AzkRM (1905)\nErmitario Durangaldea ArrG (1988)\nHegabera beltz Debagoiena, Goierri\nIrrigo Donostialdea AlzN (1962)\nKañabra Bidasoa Garaia\nKanpantxori Debagoiena IzaK94 (1994)\nKataka Debabarrena, Urola-Kostaldea AzkRM (1905)\nKirrillo Bidasoa Beherea AzkRM (1905)\nKirriskillo Bidasoa Beherea, Lea Artibai AzpJM (1986)\nMaiA (Data ezezaguna)\nKirrizkarro Lea Artibai\nKriku EliJ (1923)\nMartin Hego Lapurdiko Hirigunea\nMitxigu Tolosaldea, Donostialdea, Urola-Kostaldea AldJ (1918)\nSorbeltz Baztanaldea, Donostialdea, Zuberoa, Bizkaia IztJ (1847)\nTxenara beltz Urola-Kostaldea, Goierri\nTxirri Durangaldea, Debabarrena, Araba, Bilbo Handia, Lea Artibai, Arrati Nerbioi, Gorbeia Inguruak, Gernika-Bermeo, Plentzia-Mungia AzkRM (1905)\nTxirribirri Durangaldea, Plentzia-Mungia GamI01b (2001)\nTxirrin Estellerriko Ekialdea, Debagoiena, Debabarrena, Ultzamaldea AzkRM (1905)\nTxirriño Sakana KarR (1991)\nTxirrio Donostialdea LeiA60 (1960)\nTxirritxaldo Lea Artibai, Gernika-Bermeo GalA (1981)\nXoribeltz Hego Lapurdiko Hirigunea DuvM (2015)\nZirringilo Bidasoa Beherea, Tolosaldea, Urola-Kostaldea, Goierri AraT (1909)\nZirrizkilo Lea Artibai, Gernika-Bermeo AraT (1909)\nAmiloxori EliJ (1923)\nBurgoi Goierri AzkRM (1905)\nGiberri Plentzia-Mungia GamI97 (1997)\nInara-sagu AzkRM (1905)\nIrra-irra SanP (1908)\nTorretxori AzkRM (1905)\nTxarrapatari Euskal Herria Uzei (-datarik gabe-)\nTxirrindero AzkRM (1905)\nTxirrista Durangaldea, Plentzia-Mungia GamI01a (2001)\nTxirte Plentzia-Mungia GamI82 (1982)\nTxitxirri Estellerriko Ekialdea PerF2017 (2017)\nUdatxori AzkRM (1905)\nZerrentxori Euskal Herria Uzei (-datarik gabe-)\nEuskaraz hamaika izen dituen hegaztia, ez da erraza izenak eta hedadura laburbiltzea. Hona nolabaiteko azaleko sailkapen bat.\nAsko-eta-asko onomatopeikoak, bere txrrrriiiii deigarrian oinarrituta:\nTxirriskilo / Kirriskilo: Lea-Artibai ia osoan horrela deitzen diote (edo aldaerak: Zirriskillo, Karraskillo, Txirritxaldo...). Seguru asko Busturialdeko herri batzuetan ere bai (Muxikan eta Ereño-Nabarniz inguruan bai, behintzat).\nZirringilo, txirringilo, zirrizkilo: Zarautz-Getaria-Aia inguruan eta Goierrin. Azken batean, hasieran aipatutako txirri izenaren aldaera bat dirudi (edo alderantziz).\nIrra, irrigo, irriyo: Donostialdean, Oiartzunen, eta abar.\nKirrillo, grillo, kriku, krillu...: Bidasoaldean.\nBeste bi hauek ere onomatopeikoak ote? Katuaren hotsa gogoan?\nKataki: Elgoibar-Azkoitia inguruan, eta Mutrikun.\nSorbeltza (xoribeltxa, xorbeltxa...). Hernani inguruan eta Baztan-Xareta aldean.\nTxenada beltz (txinara beltz, enara beltz...): Azpeitia eta inguruan (Beizama, Errezil, Aizarnazabal, Aizarna, Urrestila, Matxinbenta...). Ainhara beltz, Iparraldean. Eta elai beltz (Bizkaia hegoaldean).


Beaver konderria (Pennsylvania) - Wikipedia, entziklopedia askea.\nBeaver konderria (Pennsylvania)\nBeaver konderriaren kokapena AEBtan\n40°41′N 80°21′W / 40.69°N 80.35°W / 40.69; -80.3540°41′N 80°21′W / 40.69°N 80.35°W / 40.69; -80.35\n1.125,9 km2 (%97.9)\n24,17 km2 (%2.1)\nBeaver konderria (ingelesez: Beaver County) Pennsylvaniako konderri bat da, Ameriketako Estatu Batuetan. Hiriburua Beaver da. 2010eko zentsuaren arabera 170.539 biztanle zituen, Beaver kilometro koadroko azaleran.\nBeaver konderriak 1.150,07 kilometro koadro ditu. Horietatik 24,17 ura dira. Beste 1.125,9 lurra dira. Biztanleria dentsitatea 148,29 da.\n2010eko zentsoan bizi ziren 170.539 pertsonetatik 156.194 txuriak edo hispanoak dira. Horietatik hispano edo latino kategorian 1.998 dira. 10.586 beltzak edo afroamerikarrak. 158 amerikar natiboak ziren eta 32 Hawaii edo Pazifikoko irletako natiboak. 717 asiarrak ziren. Bestelako arraza bat kategorian 141 biztanle daude. Bukatzeko euren burua arraza bat baino gehiagotan 2.711 pertsonek kokatzen zuten.


Antioxidatzaile - Wikipedia, entziklopedia askea.\nAntioxidatzailea beste molekula batzuen oxidazioa atzeratu edo ekiditeko gai den molekula da. Oxidazioa substantzia batetik agente oxidatzaile batetara elektroien transferentzian oinarritzen den erreakzio kimikoak da. Erreakzio honek erradikal askeak sor ditzake, eta hauek zelulak kaltetzen dituzten erreakzio kateei hasiera ematen diete. Antioxidatzaileek erreakzio hauei bukaera ematen diete erradikal askeen bitartekariak kenduz eta beste oxidazio erreakzio batzuk inhibituz, euren buruak oxidatuz. Hori dela eta, antioxidatzaileak agente erreduzitzaileak dira.\nBarazki eta frutak antioxidatzaile onak dira.\nAntioxidatzaileak hainbat elikagaietan daude: baratxuri, arroz integral, kafe, azalore, brokoli, jengibre, perrexil, tipula, zitriko, tomate, mahatsondoen hazien olio, te, erromero… Amaren esnearen osagai garrantzitsua ere badira.\nOxidazio erreakzioak bizitzarako ezinbestekoak diren arren, kaltegarriak ere izan daitezke; horregatik landare eta animaliek antioxidatzaile mota anitzen sistema konplexuak mantentzen dituzte. Horien artean daude: glutationa, C bitamina eta E bitamina, baita katalasa, superoxido dismutasa eta zenbait peroxidasa entzimak ere. Antioxidatzaileen maila baxuek edo entzima antioxidatzaileen inhibizioak, estres oxidatiboa sortzen du eta honek zelulak kaltetu edo hil ditzake.\nEstres oxidatiboa giza gaixotasun askoren patogenesiarekin erlazionatu da. Hori dela eta, farmakologia mailan modu intentsiboan ari dira ikertzen antioxidatzaileen erabilera, batez ere istripu zerebrobaskular eta gaixotasun neurodegeneratiboen tratamendurako. Aitzitik, ez dakigu estres oxidatiboa gaixotasun hauen zergatia edo ondorioa den.\nAntioxidatzaileak gehigarri dietetikoen osagai gisa ere oso erabiliak dira, minbizia eta kardiopatia iskemikoa bezalako gaixotasunak aurrezaindu eta osasuna mantentzeko itxaropenarekin. Ikerketa batzuk antioxidatzaile gehigarriak osasunarentzat onuragarriak direla dioten arren, beste entsegu kliniko handi batzuk ez dute desberdintasunik nabaritu probatutako formulazioentzat eta gehigarrien gehiegizko erabilera kaltegarria da batzuetan.\nMedikuntzan dituzten aplikazioez gain, aplikazio industrial asko ere badituzte, esaterako elikagai eta kosmetikoen kontserbatzaile gisa edo gasolina eta kautxuaren degradazioaren prebentzioan.\nAzken aldaketa 28 apirila 2021(e)an, 10:14(e)tan


2019ko ekainaren 25a, asteartea | Ordua Euskal Herrian 22:10:42\nPreso bat mahai baten gainean erdi biluzik, barkamen eta erruki eske, dozena bat ofizialek torturatzen duten bitartean. Hori ikus daiteke Novaya Gazeta egunkariak publikatu ostean Errusian eskandalua eragin duen azken bideoak.\nEgunkariak azaldu du bideoa 2017ko ekainean grabatua izan zela, Yaroslavl hiriko espetxean.\nBideoak bi egunetan bi milioi bisitatik gora ditu Youtuben eta haserre handia eragin duela dio egunkariak. Russia Todayk argitaratu duenez sei guardia atxilotu dituzte.\nOharra: Bideo gogorra da.


“Berrizko krosean sentsazio onak izan nituen eta lasterketa ona irten zitzaidan” - Elorrio - Anboto.org\n“Berrizko krosean sentsazio onak izan nituen eta lasterketa ona irten zitzaidan”\nJoseba Derteano 2019-01-26 10:00\nGontzal Murgoitio erdian.\nDurangaldeko hainbat korrikalari Bizkaiko txapeldun geratu ziren joan zen asteburuko Berrizko krosean. Durango Kirol Taldeko Gontzal Murgoitio (2001) elorriarra da euretako bat. Junior mailako txapela jantzi zuen, kros bikaina osatuta.\nBerrizko krosean 47 segundoko aldea atera zenion bigarren sailkatuari. Nagusitasunez gailendu zinen.\nNahiko argi neukan aurrean ibiltzeko aukerak nituela. Aurreko asteburuan, Elgoibarko krosean maila handiko kroslariak aritu ziren eta Euskal Herriko bigarren geratu nintzen. Nire aurretik geratu zena hernaniarra zen, gipuzkoarra. Beraz, Bizkaiko txapelketan lehenengoen artean ibiltzeko aukerak ikusten nizkion neure buruari. Berrizko krosean sentsazioa onak izan nituen eta lasterketa ona irten zitzaidan.\nEgun euritsua izan zen eta horrek astundu egin zuen zirkuitua. Mesederako ala kalterako izan zenuen?\nMesederako esango nuke. Mendian eta mendiko lasterketetan ibiltzen naizenez, ondo etorri zitzaidan. Gainera, aldapak daude, eta ibilbide exigentea da. Nire gaitasunetarako aproposa den zirkuitua da.\nAurtengo denboraldiari begira, zeintzuk izango dira zure hitzordu nagusiak?\nOtsailaren hasieran Euskadiko Kopa lehiatuko da Ordizian, eta horixe dut hitzorduetako bat. Horren ostean, mendiko lasterketetan zentratuko naiz. Euskal Herriko txapelketa Tolosan izango da, ekainean, eta ondo ibiltzea gura nuke.\nFutbolean ibilitakoa zara, ezta?\nBai, Elorrio futbol taldean jokatu dut. Denbora batez, futbola eta mendiko probak, biak uztartu nituen. Iazko maiatzean utzi nuen futbola.\nMendi lasterketak futbola baino gehiago gustatzen zaizkizu?\nMendi lasterketak askoz gehiago gustatzen zaizkit, bai. Futbola utzi nuen sasoi inguruan mendi lasterketen Euskal Herriko txapelketan parte hartu eta irabazi egin nuen, kadete mailan. Oso gustura ibili nintzen. Beraz, mendian jarraitzea erabaki nuen.\nNogaz entrenatzen zara?\nMario Cruz elorriarragaz irteten naiz. Ni baino urtebete gazteagoa da eta elkarregaz gabiltza beti. Markel de la Fuente elorriarragaz ere entrenatzen naiz mendian, eta Durango Kirol Taldekoekin astero batzen naiz serieak eginez entrenatzeko.


Miren De Regil: «Esperientzia txapela baino politagoa izan da» | BINKE\nMiren De Regil: «Esperientzia txapela baino politagoa izan da»\nMiren De Regil, Euskadiko pentatloi txapelduna\nBINKE / 2021eko otsaila\n«Esperientzia txapela baino politagoa izan da»\nTESTUA: Iñigo Larrea Labarrieta\nARGAZKIA: Miren De Regilen artxibotik\nUtzita izan du atletismoa Miren De Regil kirolariak, eta modalitate honetara bueltan irabazi du Euskadiko pentatloi txapelketa. Kategoria absolutuan txapeldun berria da galdakoztarra. Donostiako finalean ateratako argazkian ageri da Miren, erdian.\nTxikitatik ibili da Miren de Regil Gil (Galdakao, 1997) atletismoaren munduan, baina aurten pentatloian trebatzen hasi ostean Euskadiko pentatloi txapeldun absolutuaren domina irabazi du 3.106 puntu eskuratu ondoren. Berarekin izan gara, eta gertutik azaldu dizkigu bere hasierak, bere egunerokotasuna, etxeko konfinamendua eta kirola egin beharra, konfinamendu osteko kirola praktikatzearen moda eta beste hainbat kontu. Zorionak, Miren!\nAtletismoa utzi eta bueltan txapelketa bat irabazi duzu. Pozik emaitzarekin? Bai, egia esan pozik nago emaitzarekin nahiz eta jakin oraindik ere hein handi batean emaitzak hobetu ditzakedala; hala ere, esperientzia polita izan da eta honek emaitzak baino garrantzi gehiago du.\nZergatik hasi zinen atletismoaren munduan? Eta pentatloiekin? Atletismoan txikitatik nabil, gurasoen eraginagatik delakoan nago eta gustura hartu dut hau nire bizitzan. Pentatloiarekin aurten hasi naiz; betidanik gustatu izan zaidan proba bat da, bost probaz osatuta dagoena, non proba bakoitzean zure onena atera behar duzun. Orain arte pertika jauzian zentratua egon naizenez, inoiz ez diot horri behar izan duen denbora eskaini. Pertika aurten bigarren maila baten dagoelarik, pentatloia entrenatzeko momentua izan da eta egia esan lana aurrera eramateko gogotsu nago.\nZertan oinarritzen dira zure entrenamenduak? Astearen arabera nire entrenamenduak egokitu behar ditut, baina normalean bost edo sei egunetan entrenatzen dut astean. Egun bakoitzean gauza desberdinak lantzen ditut; adibidez, asteko bi egunetan indarra lantzen dut pisuekin eta indarreko ariketa espezifikoak eginez. Beste egun batean abiadura eta lasterketa teknika, eta besteetan landuko ditudan proben teknikak egiten ditut. Entrenamenduak bete-beteak dira eta gauza asko lantzen diren neurrian, oso entretenigarri eta beti dibertigarriak iruditu izan zaizkit.\nAtletismoaren barruan praktikatzen dituzun espezialitateak entrenatzeko, oztoporen bat daukazu herrian? Duela hamar urte hasi nintzen Galdakaotik kanpo entrenatzen. Arrazoi nagusiak pertika jauzia entrenatzeko instalazio eza eta entrenatzaile egoki baten falta izan ziren. Gaur egun eta aurreko denboraldian hasita, Durangon entrenatzen dut Durango Kirol taldearekin batera, eta oso pozik nago egindako aukeraketarekin.\nZelako ondorioak izan ditu konfinamenduak zure entrenamenduetan? Konfinamenduak nire egoera fisiko maximora eta teknikoki momentu gorenera bizkorrago heltzera eragotzi dit. Kirolari askori gertatu zaien fenomenoa izan da hau, hala ere, nahiko forma onean mantendu naiz. Konfinamenduan egia esan, atletismoarekin erlazionatutako entrenamenduak alde batera utzi eta beste kirol desberdinak probatu, ikasi eta disfrutatzeko momentu ona zela pentsatu nuen, beraz, eguneroko kirol dosia beste iturri batzuetatik hartzea erabaki nuen, eta aipatu beharra daukat oso ondo etorri zitzaidala bururako.\nKonfinamendutik irten ginenean jende asko hasi zen kirola egiten, baina azken aldian grina hori gutxitu egin da… Nire ustez konfinamenduan jende asko konturatu zen kirolaren botereaz, horren bitartez lortzen baita osasun fisiko eta mentala. Horregatik kirola norberaren bizitzaren parte izan behar da, ez konplementu bat; askotan erraz ahazten baikara bere garrantziaz. Nik mendiarekiko sortu zen zaletasun polita oraindik ere bultzatzen dut, inguruak aztertzean, leku berriekin topatzean eta aire garbiz birikiak betetzean gorputza garbitzen dugulako. Gainera, gaur egun daukagun bizitzari arnas garbiak emateko aukera ona da.\nKirolari ikuspuntutik, zelan ikusten dituzu zure inguruko gazteak? Nire bizitzak kirola behar du, eta bai nire barruan eta bai guztiengan berdina gertatzea gustatuko litzaidake. Baina aldi berean, nahiko irreala iruditzen zait jende guztia kirolari bihurtzea. Argi daukat bizitza honetan norberak jarri behar dituela bere lehentasunak eta horren arabera bakoitzak jarriko du kirola toki altuago edo baxuagoan.\nEuskadi mailako emakume txapelduna izanda, zelan ikusten duzu emakumearen irudia kirolean? Emakumeak gero eta indar handiagoa du atletismoan. Nire ustez beste kiroletan gure lekua bilatzen ari gara, baina aztertu izan dudanez adin batera heltzean emakumeek ikasketengatik edo dena delakoagatik kirol federatua utzi egiten dute. Hau da, gizonekin gertatzen ez den bezala, emakumeok filtro handi bat jartzen dugu adin batera heltzen garenean eta kirol federatua edo beste zereginetan murgiltzen gara. Emakume horiek kirola egiten jarraituko dute, baina kirol federatuak indarra galtzen du nagusitzen garen heinean eta pena handia da horren erruz kirolari emakume asko galtzea. Honen guztiaren aurrean eta nire ustez, kirol federatuan emakume figura ezagunak indartzea ezinbestekoa da, gure ondorengoek emakume erreferenteak izan behar dituztelako eta haien motibaziorako ezinbestekoak baitira.\nZein da zure hurrengo helburua? Nire hurrengo helburua ni neure buruarekin gustura eta pozik sentitzea da, bai atletismoan eta baita atletismotik at ere. Finean, horren arabera agertzen dira benetako emaitzak. Jakina, entrenamendu on eta planifikatu bat izanda eta behar besteko gogoekin, emaitza onak izatea gustatuko litzaidake. Aldi berean, pertika jauziarekin dudan erlazioa landu eta hobetu gura dut. •\nXabier harategia: «Hasieratik herriko lehenengo harategia da gurea»\nRuper Ordorika: «Lehen diska Galdakaon grabatu nuen»


Gizon txiki polit makur bat zan au, bere sorbaldetan larogeta bi urte andi jasoten zituan gizona. Iru edo lau uletxu zuri-baltz eukazan buru soil zetakaz betean, zutin zutiñik; askozaz geiago ta zuri kiskur kirikolauak garondoan, bildots edo arkume baten irudira; bepuru luze betien azpian begi urdin-abar bigun bigunak; arpegi baltzeran guztiz zimurtua; oial lodi zakar arabakinduagaz egiñiko jaka zarra soñean; praka urdin zengle batzuei eusteko gerriko tendeltxu bat mokor gañean, ontzi-soka lodi sendoaren antzera biurtua; ta olezko zapata, oinzorro edo trauskoak oiñazpian.\nJaiegunetan obeto jazten zan, elizarako. Urdai zatiagaz, krusalloko orioagaz edo izurdearen zaiñagaz noizean bein bigundu oi zirean narruzko oñetakoak, alkondara zuri garbia, zarra bazan be, ta txintxonezko jaka-prakak: orixe zan jaiegunetako jantzia.\nItxasorako gauza etzala gelditu zan ezkerotik, egunero entzuten eban mezatxu bat, egunero izaten zan illuntzeko errosarioan; gaixoren bati Jauna eruan bear jakonean, an joango zan Kitolis, argi bategaz; Jaunaren aurretik elizjiran ibilli bear zanean, an urtengo eban Jaun estalkiaren makilla bat jasoten; elizkizun guztietan, an egongo zan Kitolis alkate-aulkidaren atzean, belauniko.\nErritar danak gura eutsien: ain zan bera zintzoa, apala, baketsua ta mendu onekoa.\n«Ni eznaz izan, Peru ta Mikol legez, urandiko arraña asi zan esaten beren aterpeko lagunai. Toleta baño andiago enintzala, bederatzi urte neukazanean, eruan nituan lenengo neure aitak masira: neguko izotzak gogortu eustazan azurrak, orekan; udako eguzki beroak baltzitu eustan azala; besigu ta atun tatoakaz azi ta loditu ninduen; ni be, Mikolen antzera, itxasoan bizi izan naz legorretan baizen geiago; baña ontzi andietan eznaz egundo ibilli ta Kantauriko uretatik eztot urten, nai ta naiezean edo arribadaren baten izan ezik. Alanbe naikoa neke igaro dot itxas orretan.\n«Iru aldiz egin dot tirabira. Lenengoan, Arno atzean, besigutan gengozala; bigarrenean, aortxe (ara ortxe) erriko sarreran; da bietan berialaxe artu genduezan erritar lagunak. Baña irugarrengoa!, itzala ta ikaragarrizkoa izan zan irugarren ori. Ain zuzen, ibaian zear kanporuntz giñoiazanean, uragea edo erramua zala ta etzala, beste txalopa batekoakaz aserratu giñan; deadarka, zarataka ta arrokerizko berbak alkarri esanaz urten genduan ur-zelaira, ta iñori etxakon gogoratu Antiguako Amari beti esaten jakon Agur edo Salbea esatea.\n«Gabon aurretxoa zan. Bagagoz, bagagoz illunabarrean, potin txiki baten lau laguntxu, berdeletan, Orioko aurrean. Bakarrik gelditu giñanian a, berandu be bazala ta, otz be begoala ta, arrain piska bat be bageukala ta... asi giñan etxeruntz. Terraltxoa egoan, legorretik datorren aizea. Jaso genduan triketa, ta bagetozan kezka barik, atzekoak eskuak besapean berotuten zituan bitartean, eskota tosta bati lotuta genkarrela... ta, alako baten, brast, joten gaitu aize bunbada gogor batek, eta dsaust danok itxasora, txalopa barruko arrain, otzara, soka ta tresna guztiakaz batera ta nastean. Alan be urten genduan urazpitik, or batak eta emen besteak, danok otzak ikaraz; inguratu giñan, igarian, popaz gora egoan txalopara, ta itandu geuntzan alkarri: «gizonak, zer izan da au?» Baña iñok erantzun bearrik ezegoan, guztiok genkian da. Ardurabagekeritxu bat, ustekida geiegia. Zeñi baña otuko jakon alangorik, itxasoa bare bare baegoan?...\n«Egundo alango negargarririk iñok eztau ikusi. Gure urrean etzan iñor, da antxe egon bearko genduan ur gañean, goizerarte. Goizerarte! Ta oraindiño, geienez be, etziran seirak izango!... Otzak eta bildurrak dardaraka geunkazan, ta amabi, amairu edo amalau orduan egon bear alantxe! Ta, gañera, goizean iñor etorriko jakun ez jakin!... «Ia, mutillak, esan euskun atzekoak, gu pitin bat azkortuteagaitik eskeñi daiogun Antiguako Amari, danok orpozik eta erramoak lepoan ditugula bere elizatxora joatea, emendik onean urteten badogu, ta asi gaitean orain errosarioa esaten»... Ipiñi neban neuk Ikomes (Nikomedes) neure amabi urteko seme ederra, killa gañean auspez, da asi giñan arrenetan... Jaungoikoak badaki guk zenbat arren egin genduan. Errosarioaz ostean, zeruko done guztiai Aitagurea ta Agur Maria ta milla biotzeko eskari luze ta labur egin geuntsezan, alde batera ta bestera geure gorputz minberatua biratuteko utsunetxu batzuk artuaz... Onetan gengozala, amarrak aldean, aizeak ekarren indarrean da txalopearen zabunetan igarri genduan itxasoak irakin bear ebala ta gure urrean ebillela eriotzea. Illun egoan; belarrietara etorkigun aizearen txistuari destañazkoa neritxon; Getariako ta Zumayako itxas-argiak agiri ziran lurrean, da niri, illen argiak iruditu jatazan. Geu gengozan ilten osasun guztiagaz!... «Ze ordu ete da?» itandu euskun Matxin zarrak, eriotzondoko soñuagaz! «Amarretatik amaiketara» esan geuntsan. Da berak, oraindiño belarrietan daukatan esateko erarik illunenagaz «Zein luzea dan gaba! jarraitu eban zein luzea! Nik ezin neike iraun, laster amaitu bear dot, eta zuek ikusten badozue gurekorik»... Ezeban geiago esateko astirik izan, bada olatuaren bultzada batek kendu euskun albotik. Orratiño ekarri genduan atzera ta esondu geuntsan oratu eiola gogor karelari; baña ezertarako ezeukan adorerik eta aotik bitsa eriola, damu dot Jauna, damu dot Jauna esanaz, an joan zan ondora... Itxasoa geroago ta andiagoa etorren, olatuak geroago ta indartsuagoak, geroago ta mekotuagoak gengozan gu. Neke gitxiagoko egoera bat billatu naian, ain laster ipinten genduan gorputzaren astuntasuna esku baten gañean, ain laster bestearenean, orain igoten genduan killa gañera, orain karelera jatsi, gañean ezin egonda. . . Gau luzia zala esan eban Matxiñek. Bai ondo luzea! Ta zer ete da betikotasuna, samiñetan egon ezkero?... Neure semetxua, neure Ikomestxu, otzikara andiak artu eban, da negar muxinga, inkesaka ta zotiñez, aita bai aita asi jatan deiezka ta deiezka... Axe zan errukigarritasuna! Aitak ezin ezer egin bere seme kutunaren alde, biotzeko negar goria baño besterik; aitak ezin goiza ta laguntasuna erakarri, bere bizitzea emonda be... Etsi genduan, ezkiñan luzarorako. Jo genduzan beste baga batek burutik bera, kendu euskun txalopea esku artetik, eta aldebanatu giñan irurok barriro. Urpetik azalera urten nebanean, asi nintzan igarian semearen billa. Ez neukan neuk orduantxe indar askorik eta arrokeri andirik bez! Idoro neban semea, ta txaloparaño eruan be bai, ta esan neutsan txalopeari gogotik eutsi eiola; baña alperrik. «Ezin, aita ziñoan ezin!» Artu neban orduan neure bularraren ondora, potiñaren da neure gorputzaren bitartean ipiñi neban, da bere soñari ta potiñari alegiñakaz elduten gelditu nintzan... Ixillik gengozan danok, bildurgarrizko ixiltasunean. Ikomestxu deitu neutsan andik apur batera Ikomestxu, ondo zagoz? Ezeustan ezer erantzun. Zelan ba, ilda egoan da!»\nNegar malko lodia erion Kitolisi bere arrigarrizko jazoerea malla onetaraño eldu jakonean, da entzuten egozanak be ezeben urriñean negarra.\n«Nik eztakit ze ordu inguru izango zan jarraitu eban beste olatu batek txalopea ta semea besartetik kendu eustazanean, eztakit zelan oratu neutsan ostera be txalopeari, eztakit zelan egon nintzan goizeko zazpi ta erdietan Getariako potin batek artu genduzan arteraño. Azkenerako, sena ta konorta galdu jakuzan, taket batzuk giñan atzekoa ta ni, zoraturik gengozan, zer egiten genduan ezgenkiala eutsiten geuntsan txalopeari, lapeak atxari baño gogorrago, atzamarretatik odola eriogula... Gaixorik egon nintzan gero ia illabetean, da sendatu nintzanerako... itxasora barriro. Baña ez geiago Agur edo Salbea esan barik».\nIsil aldi bat egin ondorean, Kitolisi biotzeko naigabea kentzearren, asi ziran aterpeko gazteak eresian, da etziran geiago isildu euren lan guztia amaitu arte.


"Pakistan eta Indiaren arteko gerra nuklearraren ideia auto-suntsiketa da"\nImran Khan, Pakistango lehen ministroa\nArma nuklearrak uzteko keinua egin du Imran Khan Pakistango lehen ministroak Fox News-ekin izandako elkarrizketan. Donald Trumpekin elkartu da aste honetan Khan, eta India eta Pakistanen arteko gatazka izan dute elkarrizketaren erdigunean.\nImran Khan Pakistango lehen ministroa.\nIndia berdina egiteko prest badago, misil nuklearren armategia deuseztatzeko prestutasuna adierazi du Imran Khan Pakistango lehen ministroak. Horrez gain, Indiako Gobernua negoziaketa mahaian esertzeko eskatu du, Kaxmirreko gatazka historikoari irtenbide bat bilatzeko.\n“Pakistan eta Indiaren arteko gerra nuklearraren ideia auto-suntsiketa da; 4.000 kilometroko muga baitugu komunean”, esan du Pakistango lehen ministroak, eta bi herrialdeen arteko erlazioak normalizatzea ekiditen duen oztopo bakarra, hain justu, Kaxmirreko lurralde gatazka dela gehitu du.\nDonald Trump tarteko\nPakistan eta Indiaren arteko gatazka konpontzeko Trumpek izan behar duen paperaren inguruan iritzi ezberdina dute bi herrialdeek. Imran Khanen iritziz, Trumpek paper garrantzitsua izan dezake: “1.300 milioi pertsonetaz hitz egiten ari gara. Imajinatu Kaxmirreko kontua konpondu ezkero, bakearekin lortu daitezkeen onura ekonomikoak”.\nIndiak alderantzizko iritzia du. Duela gutxi Indiako Gobernuak adierazi du Pakistanekin dituen arazoak aldebikotasunez konponduko dituztela, eta Donald Trumpen interbentzio eskaerari ezezko borobilez erantzun dio.\nKaxmirreko gatazka historikoa\nKaxmirreko gatazkak 70 urte baina gehiago ditu. India eta Pakistan britainiar koroaren barruan zeuden 1945an, Britainiar Raj-a izenekoaren barruan. Bigarren Mundu Gerra amaitu ostean, independentzia mugimenduek indarra hartu zuten Britainiako Inperioaren lurralde ezberdinetan, baita Britainiar Raj-ean ere, eta Britainia Handiak independentzia prozesua berarentzat ahalik eta onuratsuena izatea bilatu zuen. Hala, erlijioaren arabera banatzeko plana diseinatu zuen: Pakistan musulmanentzat, eta India hindu eta sikhistentzat. Bi herrialdeen bereizketak 14 milioi pertsona desplazatzea eragin zuen. Desplazatuen %10a hil egin zela kalkulatzen da, baldintza txarrengatik, eta batez ere, biolentziaren igoeragatik.\nKaxmir bereizketaren eragin handiena jaso zuen eremua izan zen, gehienak musulmanak baitziren. Hau dela eta, Kaxmir bataren edo bestearen menpe izateko bi gerra nagusi izan ziren joan den mendean: 1947an eta 1965an. Munduko eremu militarizatuenetariko bat bihurtu zen; Indiak botere militar handiagoa zuenez, Pakistan talde armatu islamistak bultzatzen hasi zen, eta hainbat atentatu egin dituzte historian zehar.\n1971n Indiak Bangladeshen independentzia prozesua bultzatu zuen, eta genozidiotik ihesean zebiltzanak jaso zituen bere lurraldean. 1972an Pakistan arma nuklearrak garatzeko planekin hasi zen, eta 1998an potentzia nuklear bihurtu zen. Bi herrialdeak potentzia nuklear bihurtu ostean, gatazka gelditu egin zen.\nOrdutik auzia bere horretan dago, baina ez zaio irteerarik aurkitu oraindik. Aurtengo otsailean tentsioak gora egin zuen berriz, eta orain egoera baretzeko eta gatazka konpontzeko pausuak egiten ari dira bi herrialde asiarrak.\nKaxmirreko gatazkako argazki bat.\nKanal hauetan artxibatua: Kaxmir | India | Pakistan


Kaloria gutxiago eta zapore goxoagoko gazta | Revista\n: Kaloria gutxiago eta zapore goxoagoko gazta\n[1. or] Kaloria gutxiago eta zapore goxoagoko gazta\n/imgs/20070301/img.analisis1.01.jpgZortzi lagin aztertu dira oraingoan: sei, gazta freskoak eta beste biak, gazta zuri pasteurizatuak, denak ere 250 gramotik 500 gramorainoko ontzietan merkaturatzen direnak, kiloko 5,23 euro eta 6,73 euro arteko prezioetan. Azterlan honetan ikertu diren esnekiak honela moldatzen dira: esnea gatzagi bidez mamitu eta, gazuraren parte bat erauzita, gazta-gaia erdiesten da. Lagin hauetako bakar batek ere ez du ontze prozesurik izan. "Gazta freskoa" eta "gazta zuri pasteurizatu" izenekoaren arteko aldeak ekoizpen prozesuan dautza. Bigarren hori gauzatzeko, erdietsitako esne-orea pasteurizatu egiten da (tenperatura handietara beroturik, mikrobio eta bakterioak elikagaitik suntsitzeko) eta, horri esker, produktuaren bizitza baliagarria bikoiztu egiten da (30 egunetik bi hilabetera, alegia).\n/imgs/20070301/img.analisis1.02.jpgHonelako gaztei aplikatu behar zaien arautegiak aginduta, egoera mikrobiologikoa (ondu gabeko elikagaietan sekulako garrantzia duen alderdia izanik) azterturik, emaitza zuzenak erakutsi dituzte lagin guztiek. Arauditik kanpo, bakterio jakin batzuen (koliformeak: ez dira patogenoak, ezta arriskutsuak osasunarentzat ere, muga jakin baten barnean) presentzia ere freskotasun eta higienearen adierazletzat jotzen da; esan bezala, esne pasteurizatuarekin eginiko gazta samur ondu gabeari berariaz dagokion arautegian ez dira aipatzen. Azterturiko zortzi laginetako batean (Berta) koliformeen presentzia ugaria hauteman zen baina, hori bai, horrek ezin dezake arriskuan jarri kontsumitzailearen osasuna. Mikroorganismo ugari horien presentzia faktore bat baino gehiagoren ondorio izan daiteke: lehengaiaren kalitate eskasa, lantze-prozesuan okerreko maneiua, esnearen pasteurizazio urriegia edota, azken fasean, hotz-katea haustea.


“Nola belztu behar zuria” kontzertu-errezitaldia, Lekunberrin - Nontzeberri\nHasiera/BESTELAKOAK/“Nola belztu behar zuria” kontzertu-errezitaldia, Lekunberrin\n“Nola belztu behar zuria” kontzertu-errezitaldia, Lekunberrin\nJoxan Artzeren poemak oinarri dituen Nola belztu behar zuria kontzertu-errezitaldia ondu dute Bide Ertzean taldeak eta Metrokoadroka kolektiboak. Otsailera bitarte, bost emanaldi egingo dituztela iragarri dute. Igandean bertan, hilak 10, Lekunberriko Kantina Rock aretoan izango dira, 19:00etatik aurrera.\nBeste lau hitzorduak hauexek dira: Urtarrilaren 15ean, Villabona-Amasako Gurea Antzokian; 29an, Donostiako Ernest Lluch Kultur Etxean; otsailaren 13an, Orereta/Errenteriako Mikelazulo Kultur Etxean; eta, azkenik, 28an, Larrabetzuko Hori Bai gaztetxean.\nJoxean Artzeren Heriotzaren ataria dugu bizitza eta Bizitzaren atea dukegu heriotza liburuetan oinarritzen da Nola belztu behar zuria izeneko errezitaldia. Bide Ertzean taldeak eta Metrokoadroka kolektiboko Oier Guillan eta Asier Sarasola deklamatzaileek egituratzen dute ikuskizuna. Guztira zazpi poema kanta bihurtu eta beste hogei inguru errezitatuko dituzte kide horiek guztiek. Duela gutxi, Elkar argitaletxeak DVD formatuan plazaratu du ikuskizuna.\nEuren hitzetan, “liburuek jorratzen dituzten gaietan erreparatu dugu: maitasuna, bizitza-heriotza, ama-aita, itsu-mutu-gorkeria, olerkaria zuria belzteko tenorean… Artzeren idazkerak dituen ardatzak hartu ditugu aintzat horretarako: musikaltasuna, erritmoa, irudi kateatuak, hitz jokoak, sakontasun lirikoa. Nola belztu behar zuria, funtsean, Joxan Artzeren poesiaren mundu zabala ahots eta doinuz jantzi nahi duen emanaldia da”.\nCrank, Andy California eta No One Man Band, Donostiako “Wail Baby Wail!” festan\nAiko taldeak “Dantzakantu” ikastaroa abiatuko du


Euskaltrail-Euskeraz – ENEKO ALIENDE…EZAGUTZEN\nComentarios desactivados en ENEKO ALIENDE…EZAGUTZEN\neuskaltrail junio 03, 2013\nEneko Aliende. Ohiko mendi lasterkaria.Azkenaldia lesio bat medio beste eginkizun batzutan murgilduta dago. Euskal Herriko hautatzailea da. Zenbait xehetasun kontatu dizkigu.Ea zer dioen!!!\n1. Zein da Eneko Aliende (pertsona)? Non bizi da?\nMendian edozein gauza egiten, gustura dabilen Gasteizko gazte bat, edo akaso ez hain gaztea. Egun, eszedentzian nago alaba zaintzeko eta lesio luze batetik irteten. Saio Soraluzeri esker (Ekin fisioterapia), hemendik aurrera froga gehiagotan parte-hartzea espero dut, maratoiak oso gustuko izan arren motzagoekin konformatu beharko naizen arren.\n2. Noiztik eta nolatan sartu zinen hautatzaile ?\nOfizialki hau nire laugarren urtea da, baina laguntzen aspalditik. Marta (bikotea) selekziokidea izan zen 2006 eta 2007, garai hartan Kepa Larreak entrenatzaile lanak egiten zituen eta ondoren selekzioaren ardura hartu zuen, laguntza eskaini nion eta horrela hasi zen nire ibilbidea. Keparekin, asko ikasi eta disfrutatu dut, eta orain Oihana Azkorbebeitiaren laguntza dut.\n3. Selekzioa aurrera ateratzeko, zer da zailena? Nola lortzen da hori ?\nZailena taldea osatzea, proiektua azaltzea, korrikalari on asko kanpoan uztea eta babesleak pozik egotea.\nEta nola lortzen da, galdera potoloa. Taldean lan egin behar da, kritika guztiak entzun egin behar dira, irekita egon behar duzu eta batez ere korrikalariekin asko, asko, asko, hitz egin behar da. Gero eta arazo gehiago ditugu taldea osatzeko, maila pila bat igo da. Jendea kanpoan uztea da, gehien kostatzen zaiguna, iaz gertatu zitzaigun Hassanekin eta Aritz Egearekin eta aurten Endika Gartziarekin gertatzen ari zaigu. Martak, barruan egon denez, asko laguntzen dit.\n4. Selekzioa Aizkorrin erabakiko zela plazaratu zen. Zerbait aurreratzerik bai ?\nBai, ez dago sekreturik. Vilallerera Espainiako Txapelketara mutiletan Zegaman sartu ziren lehenengo 6 euskaldunak, Jokin Lizeaga, Hassan Ait Chaou, Aritz Egea, Imanol Goñi, Fernando Etxegarai eta Iban Letamendi eramango ditugu. Nesketan berriz, Aitziber Ibarbia, Nerea Amilibia, Elena Calvillo, Silvia Trigueros eta Leire Agirrezabalari komentatu diogu, ea animatzen den. Oso lasterketa ona egin du Leitzan.\nMunduko kopari begira, Jokin, Hassan, Aritz eta Imanol eramango ditugu eta neskena mementuz irekita utziko dugu, Vilallerekoa eta Lanzarotekoa ditugu erabakitzeko.\n5. Zeintzuk dira hurrengo erronkak?\nHaria Xtrem Lanzaroten, ekainak 15, Espainiako txapelketa Vilalleren, ekainak 30, Zumaia Uztailan, Zermatteko lasterketa Suizan, abuztuan, Granada Irailean eta Italian azkena urrian.\n1. Lasterketa bat.\nZegama Euskal Herrian, Canazzei kanpoan.\n2. Korrikalari mutil bat.\nJose Felipe Larrazabal.\n3. Korrikalari neska bat.\nMarta G. Oteiza (bikotea).\n4. Erronka bat.\n5. Zein amets duzu Euskal hautatzaile bezala ?\nAmetsak korrikalariek izan behar dituzte, korrikalariak dira benetako protagonistak, ni bitartekari bat naiz, selekzionatzaile bezala inor ez haserretzea gaizki hartutako erabakiekin eta orain arte bezala jarraitzea bigarren lerro batean.\n6. Nola ikusten duzu selekzioaren etorkizuna? Ba al dago erreleborik? Edota daudenak iraungo dutelakoan al zaude?\nNi baikorra naiz, mutilen maila ikustea besterik ez dago. Atzetik zenbat korrikalari dauden, lehen aipatu dudan Endika Gartzia, Iban Letamendi, Mikel Idirin, Aritz kortabarria, Arkaitz Zamakona, eta etorriko direnak. Nesketan apur bat okerrago, baina aste bukaera honetan asko poztu gara Leirek egin duenarekin.\nErreleboa egotea espero dut.\n8. Nola ikusten duzu mendi lasterketen egoera?\nGero eta lasterketa gehiago antolatzen dira, seinale ona da eta selekzioaren kasuan babesleak mantendu ditugu, TERNUA eta IBAIMENDI. Aurten MAXIM, SKODA MENABI eta LORPEN sartu dira. Zer esango dugu, osasun ona du kirol honek.\n9. Hurrengo urterako bertikalak edota ultratrailak Euskadi izenarekin disputatzeko esperantzarik bai?\nKrisiak ez du laguntzen, baina kontuan hartu beharko dugu, ahalegintxo bat egin beharko da, posible bada eta nire esku badago, nire hitza duzue.


Bertako idazle baten letrak\nEz dek ondo idazten, motel / den-dena ulertzen zaik, / hori edozeinek egingo likek, / edozer idatzi, eta edozer modutan, / bi peztako hitz jokoak edo anekdotak, / grazirik ez duen surrealismoa, / ez die serio hartuko, horrela ez hoa inora, / hik behar dekena, hau dek behar dekena, / bertako idazle baten letrak, / hi google-era joan, ta jarri euskal poetak, / asko zerek eta oso finak, / hik bilatu hitzek ez direnak arinak, / anabasa, deserria eta horrelako hitzak, / sekula ez telebista edo pizza, / enkarguz ere egiten omen dizkie hire doinuaren gainean, / gaur bialduta bihar bertan gauean, / edukiko dek zerbait hermetikoa, / sakona, iluna eta poetikoa, / aho zabalik utziko dituk entzule eta kritikoak / izkiriatu, karrika eta holako hitzak, / sekula ez alkandora edo fitxa, / ez daukak ezer galtzeko, hurrengo diskan egintzak proba, / bertako idazle baten letrak, / bertako idazle baten letrak.\nKau Kori Kura, “Gaur ni, bihar zu”, 2018\nEz da beti dirudien bezain dirdiratsua kantugileen eta idazleen arteko harremana, askotan deseroso, gehienetan korapilatsu... Elkar konpontzera behartutako anai-arrebak bezala jarduten dugu musikariok eta idazleok, gehienetan. Eta ez da ofizioen arteko ezinikusiak eragindakoa, ezta gutxiagorik ere, badira arrazoi funtsezkoagoak harreman hori baldintzatzen dutenak.\nKantuaren eta poemaren arteko tentsioa da lehenengoa. Genero bezala oso ezberdinak dira bata zein bestea, sorkuntzatik beretik. Zer pentsa lezake, adibidez, kantua ezagutu ez eta, bestelako klabe kulturalik gabe, Artzeren Txoria txori lehen aldiz paperean irakurtzen duen euskara-ikasle literaturazaleak? Ez al zaio irudituko, euskaldunon ereserki ez-ofizial hori, balio literario gutxiko testutxo erraz eta gatzik gabea? Baina, era berean, zer pentsatuko du ikasle musikazaleak, kantu baten bila abiatu eta, haren bestelako erreferentziarik gabe, Gabriel Arestiren Josepa Mendizabal Zaldibian poema, letania errebesatu eta “free” samarra bihurtuta topatzen duenean Imanol Larzabalen ahotsean? Une batzuetan entzutea ere zaila gertatzen den kantu luzeegi, nahasi eta eroegia gertatuko zaio, eta ziurrenik lanak edukiko ditu baita kantua osorik entzuteko ere.\nBiak dira kantu, bietan gertatzen baita alkimia arraro hori, non hizkuntza musikalak eta literarioak bat egiten duten, espresioan, intentzioan, intentsitatean. Jakina, lehenean erakargarri, on eta eder den guztia (entzunerraz), da krudel, zakar, mingotsa, bigarrenean (entzungaitz). Hala eskatzen zuen kantu bakoitzak, hala eskatzen zuen kantuaren testuinguru kultural eta sozialak, idazlearen asmoak, musikariaren gogoak... Garai oso ezberdinetako alabak dira biak, eta ederki erantzuten diote “betebehar” horri. Bata amesteko dago, bestea zirikatzeko, bata bakeaz ari da, bestea gerraz. Baina batek lagunartean kantatzeko balio du; besteak, berriz, ez. Beraz, ez da harritzekoa, lehenak sekulako arrakasta “publikoa” edukitzea; bigarrena, berriz, adituen bazka bilakatu da. Baina ezin da ukatu, artistikoki, biak ala biak direla literatura eta musika modu bikainean ezkondu daitezkeenaren adibide. Alde horretatik, Gotzon Barandiaranek liburu honetan aipatzen duen tesietako baten adierazle dira. Alegia, idazleen eta musikarien arteko harremanak ekarpen ederrak egin dizkiela bi generoei, baina batez ere musikari. Horretarako, baldintza, abiapuntu eta helburu ezberdinekin egindako saiakerak biltzen dira ondoko orrialdeotan. Egileak bi munduak ederki ezagutzen dituen arren, azterketa batez ere idazleen lubakitik abiatzen badu ere. Normalean musikariak jotzen du-eta idazlearengana, gutxitan gertatzen da alderantziz.\nKantuak kantatzeko balio behar du, hori da giltzarria, belarritik ahora dator, sentitu egiten dugu, zerbait eragiten digu eta gero iltzatzen da memorian, behin kantatu eta gero. Poesiak begietatik egiten du bide bera, eta, irakurtzen dugunean, haren arima “poliedrikoa” antzeman dezakegu, gelditu gaitezke, hitzak errepikatu, esaldiak berriro hasi, hausnartu, begiak itxi eta pentsatu... Utzi eta berrartu. Kantuak ez, kantuak ez digu halako aukerarik emango, diskoa zabaldu eta hitzak irakurtzen ez baditugu bederen. Zenbat idazle ez ote ditu ezagutu musikazaleak ariketa sinple horrekin? Eseri, jarri diskoa eta entzun ahala, irakurri kantuaren hitzak, poliki-poliki, entzundakoan ihes egin dion zentzuaren bila, kantua hobeto ezagutzeko asmotan. Lan estra bat da literatura, askotan, kantuzalearentzat.\nEgia da, euskaldunoi dagokigunez, bertsolariek asko erraztu digutela bidea. Haiek ofizio eta arte bilakatu dute hitza eta musika uztartzearena, baina, guk ez bezala, artea baino komunikazioa denez erdietsi beharreko helburua, haren menpe kokatzen dituzte biak, bai hizkuntza literarioa eta baita musikala ere. Beren komenentziara moldatzen, bihurritzen dituzte biak, eta badakite inguruarekin estu lotzea dela arrakastaren gakoa, molde pertsonal, original eta propioa eraikiz. Hala eta guztiz ere, estua izan da beti bertsolaritzaren, literaturaren eta kantugintzaren arteko harremana. Bertsolaritzatik edaten zuten Etxahunek, Iparragirrek... Bertsolaritzari begira jarri ziren kantari berriak 1970eko hamarkadatik aurrera (Xabier Lete, Oskorri...), eta bertsolariek idatzi dituzte azken 30 urteetako soinu-bandan iltzatuta geratu zaizkigun kantuetako batzuen hitzak (Xabier Amuriza, Jon Sarasua, Jon Maia...). Edonola ere, gai horrek aparteko azterketa mereziko luke. Alde horretatik, aipagarria da Alberto Irazuk, rockaren eta bertsolaritzaren arteko harremana aztertuz, osatutako lan bikaina: Rocka puntua (Pamiela 2017).\nBertsolariengatik ez balitz, gatazkatsuago litzatekeela uste dut musikarien eta idazleen arteko harremana gurean. Hein handi batean, 1960ko hamarkadan garatutako kantagintza berria da lehena (kantari eta entzuleei dagokienez), kantuen balore literarioa estimatzen, jorratzen, ereiten. Ordura arte, herri musikatik urrun kokatzen ziren estilo musikaletan bakarrik (operan, adibidez) gertatzen zen “balorazio literarioa”, hitzen kalitate literarioa neurtzea alegia. Kantagintza berriak, ordea, zubia eraiki zuen, literatura —batez ere poesia— musika herrikoiaren forma nagusia den kantura ekartzeko. Esan daiteke, azkar eta trakets, bi uztarri zituela mugimenduak; alde batetik, herri musika berreskuratzea, eta bestetik, inguruan eragiteko gaitasuna edukiko zuten kantu berriak sortzea. Agi denez, bigarren horretan bat egiten dute bai musikarien eta baita idazleen interesek ere. Honek ilustratuko luke, liburu honetan aipatzen den beste ideietako bat: urte haietan erraz egin zutela bat musikariek eta idazleek, elkar ezagutzen zutelako, eta batez ere, helburu politiko/sozial/kultural berak (edo gutxienez antzekoak) konpartitzen zituztelako. Horren ondorioz harreman hori, hasieran behintzat, oso natural bilakatu zen.\nAspalditik existitzen zen kantuetako hitzen idazlearen lanbidea, batik bat —masa komunikabideekin (irratiarekin) eta musika erreproduzigailuekin— musikaren kontsumoa handitu zenetik, eta kantua bilakatu zenetik hura zabaltzeko formatu nagusia. Jazz, pop, soul, r&b... Idazle horiek ez zuten ordea literaturarik aldarrikatzen, haien hitz gutxi ikusiko dituzu sekula antologiaren batean. Lelo errazen bila, ideia argien erresuman, poeta gutxiren hitzak bilakatu ziren kantu 1950eko hamarkada ongi aurreratu arte. Hori irauli egin zuen kantagintza berriak, eta ordura arte sekula izan gabeko protagonismoa aitortu zion idazleari.\nGaur egun arte, nabarmenak diren ondorioak utzi ditu kantuaren eta poesiaren arteko uztarketa honek. Kantariaren (musikariaren) transzenditzeko gogoa, adibidez. Kantu arin, dantzagarri, kontsumo azkarrekoaren ideia “demoniatu” egiten da eta gauza serio, sakon eta esanguratsuaz ari den kantua goraipatu. Gainera, bada transzendentalismo formal bat, musika hitzetara egokitu beharrak (errima eta metrika aldakorrak...) edota hitzak melodia gero eta abstraktuagoetara ekarri beharrak eragindakoa. Baina, horretaz gain, batez ere, bada edukiei lotutako transzendentalismo bat, hitzetan bakarrik islatzen ez dena: bakarka aritzea, biluztasun musikala bultzatzea, melodia zuzen eta “epikoen” erabilera... Badirudi, kantugile berriak tresna guztiak jartzen dituela haizatu nahi duen ideiaren mesede, edo hari, bederen, itzala ez egiteko moduan. Eta ideia hori hitzen bidez azaldu beharra dago.\nTranszendentalismoa, esango nuke, orduz geroztik, generoz genero, transmititu den joera dela gurean. Bakarlariak, rock taldeak, folk taldeak, hip-hop kantariak, trikitilariak... berdin dio, gai serioei heltzeko edo ereserkiak egiteko behar moduko bat gertatzen zaigu musikarioi eta horretarako jotzen dugu etengabe idazleengana. Eta beti ez dago asmatzerik. Era berean, gutxietsi egiten da umorea, zirikatzeko, kritikatzeko, munduaz aritzeko arma eraginkor gisara; gerra serioa da gurea! Zer ongi egingo ligukeen bertsolarien ofizioarekin hain lotuta dagoen izpiritu “kritiko/jostalari” hori berreskuratzeak. Ez diet, jakina, haiei erru guztia leporatuko, baina, liburuan jasotako testuak errepasatuta sortutako galdera da: poetei arrotza al zaie umorea? Musikariei ere bai?\nBatzuetan, ordea, pertsona bera da musikaren eta hitzen egilea, idazlea eta musikaria. Alde horretatik badira, ez asko baina, Xabier Lete edo Xabier Montoia bezalakoak, bi hizkuntzak ongi ezagutu eta kantuaren berezitasunei erreparatuta, uztarketari atarramentu egokiagoa ateratzen diotenak. Gainera, badira hanka bana mundu bakoitzean (literaturan eta musikan) duten sortzaile asko. Uste dut ingurumaria egokiena dela hau kantu onak eta, era berean, esanguratsuak sortzeko.\nBukatzeko, aitor dezadan, hiru arrazoirengatik jotzen dugula musikariok idazleengana testu eske. Lehena, alferkeriagatik. Bigarrena, zerbait benetan serioa esan nahi dugulako. Eta hirugarrena, musikariak literaturazaleak garelako. Batez ere, azken bi arrazoien bueltan dabiltzan adibide asko topatuko ditu irakurleak liburu honetan, eta utzidazue esaten azkenekoarekin lotutakoak direla emaitza hoberena eman dutenak, inondik inora (Laboa/Artze, Oskorri/Aresti, Ordorika/Atxaga, Bide Ertzean/Otamendi, Tapia/Izagirre). Ez dakit asko edo gutxi diren, baina badira azken 60 urteetan gurean idazle eta musikarien artean eman den elkarlan jarraituaren adibide bikainak. Liburu honek egoera ulertzen lagunduko digu eta, batik bat, oso galdera interesgarri bat plazaratuko digu: zeri kantatzen diogu musikariok idazleei laguntza eskatzen diegunean?\nHorregatik guztiagatik, uste dut errepaso beharrezkoa dela Gotzon Barandiaranek proposatzen diguna, hari argiz harilkatua dagoela, eta euskal kantagintza zertan den une honetan ulertzen laguntzeko tresna egokia izan daitekeela.\n(Azken oharra: hemendik aurrera kantu serioak idazteko gogoak piztu dizkit liburuak, benetan diot).


Bloga | Iruin Sagardotegia\nTerraza / umeen jolastokia\nErreserbak / Nola iritsi\nErreserba eta animalien politika\nBarrika basque etiketarekin argitaratutako artikuluak\nEstatu Batuetan saltzen den Astiazaran sagardoak lehen postua irabazi du.\nBarrika Basque bezala ezaguna dugun sagardoa, munduan ospetsua den GLINTCAP (Great Lakes International Cider and Perry Competition) sagardo lehiaketan berriro ere lehen saria jaso du. Saria ezin i...\nUrrezko domina Barrika Basque-rentzat, Estatu Batuetan merkaturatzen den Astiazaran sagardoarentzat\nAstiazaran sagardoa, Estatu Batuetan Barrika Basque izenaz merkaturatzen den sagardoa, urrezko domina lortu du GLINTCAP (Great Lakes International Cider and Perry Competition) txapelketan, urtero E...\nEta jaso gure berri guztiak.\nEuskal sagardotegien txotx-aren jatorria\nErreserba sistema berria estreinatu dugu IRUIN sagardotegian!\nBost sagardotegi garrantzitsuenetariko bat\n2022ko Txotx denboraldiaren irekiera\nIruin Sagardotegia erabiltzailearen iruzkina, 2020/08/04, 19:27:\nBuenas José! El pedido mínimo es de 24 botellas a 1,84€ cada una. Pa... (Udako menua itzuli da postean)\nJosé Miguel Jiménez Palacios erabiltzailearen iruzkina, 2020/07/13, 14:15:\nPuede comprarse su sidra on line? Agradecido de antemanos. (Udako menua itzuli da postean)\nHautatu kategoria bat\nKategoria guztiak Astiazaran sagardoa Barrika Basque Gure Kasa Iruin Sagardotegia Sagardo Eguna SagardoHop\nEta jaso Iruin Sagardotegia-ko berri guztiak\nIruin Sagardotegia-an, norberaren eta hirugarrenen cookie-ak erabiltzen ditugu dena ondo dabilela ziurtatzeko. Informazio gehiago nahi izanez gero, bisitatu gure cookien politika. Cookie guztiak onar ditzakezu "onartu" botoia sakatuta, edo zure aukera pertsonalizatu dezakezu, KONFIGURATU EDO BAZTERTZEKO AUKERA SAKATUTA.\nWebgune bat bisitatzen duzunean, horrek zure nabigazioari buruzko informazioa lor edo gorde dezake cookieak erabiliz, eta informazio hori batez ere webguneak espero bezala funtziona dezan erabiltzen da. Oro har, informazioa modu anonimoan gordetzen da, baina baliteke web-esperientzia pertsonalizatuagoa emateko gordetzea. Cookieak nola eta zertarako erabiltzen ditugun behar bezala jakin dezazun, iruinsagardotegia.com helbidean erabiltzen ditugun cookie-kategorien zerrenda bat jarri dugu zure eskura, kategoria bakoitzari buruz gehiago jakin eta konfigurazioa alda dezazun. Cookie mota batzuen blokeoak eragina izan dezake gure webgunean duzun esperientzian.


Llengua i Ús - Eusko Jaurlaritza - Euskadi.eus\nKataluniako Generalitatearen Hizkuntza Politikarako Idazkaritza\nLlengua i Ús. Revista técnica de política lingüística. 2006ko bigarren lauhilekoa.\nKataluniako Generalitatearen Hizkuntza Politikarako Idazkaritzaren ale honetan katalanak informazio eta komunikazio teknologietan egin berri dituen urratsak aztertzen dira, batik bat. Horrekin batera, Idazkaritzak 2005ean abiarazi zituen inmigranteentzako harrera-ikastaro pilotuen ebaluazioa egiten da, bai eta katalanak kirol esparruan duen erabileraren azterketa ere. Azken artikulu honi buruz ari gara idazlan honetan.\n"Els usos lingüístics en l'àmbit esportiu a Catalunya", horixe da irakurgai dugun artikuluaren izenburua. Gizartean duen eragin handia kontuan hartuz, kirola garrantzi handiko esparrua da katalanaren normalizazioarentzat. Eragin hori, bestalde, gero baino gero handiago da, hazten ari da, bai kirola egiten dutenen kopurua gora ari delako, bai eta kirola bera masa-ikuskaria delako aspaldi. Iturri horretan du sorburu azterlan honek.\nIzatez, ikerketa hau Generalitatearen Hizkuntza Politikarako Idazkaritzak eta Kiroletarako Idazkaritza Nagusiak elkarlanean burututako ikerketa baten emaitza da. Haren helburua zen kirol esparruan hizkuntza-erabilerak aztertzea. Artikuluan, daturik nagusienak aurkezten dizkigute Ignasi Genoves, Enric Renau eta Silvia Amblas egileek. Batetik, testuinguru soziolinguistikoari dagozkion xehetasunak azaltzen dituzte; bestetik, kirol federazioen, kirol klub ezagunenen, eta gainerako taldeen lagin baten hizkuntza-erabilera eta jarrera linguistikoen berri ematen digute.\nIkerketaren helburu nagusia da Kataluniako federazio eta kirol klubek esparru ezberdinetan baliatzen dituzten hizkuntza-erabilerak deskribatu eta aztertzea. Horretarako, honako hiru alderdiok landu dira ikerketan: testuinguru soziolinguistikoari dagozkionak, hizkuntza-erabilerarenak, eta hizkuntza-jarrerei buruzkoak. Lehenari dagokionez, langileen hizkuntza-egokitzapena, hizkuntzaren ahozko eta idatzizko erabilerarako irizpideak, eta hizkuntza-kalitate eta langileen formaziorako irizpideak aztertu dira. Bigarrenaz denaz bezainbatean, irudia eta errotulazioa, eta kanpora eta barrura begirako dokumentazio eta harremanak. Hirugarrenik, hots, hizkuntza-jarrerei gagozkiela, elkarrizketatuek beren iritzia ematen dute zenbait gairi buruz: alegia, katalanak erakundearen baitan egin duen bilakaera, hizkuntzaren erabileraren abantaila eta desabantailak, eta hizkuntza hark erakundearen baitan etorkizunean egingo duen bideari buruzko jakingarriak biltzen dira.\nAzterketaren emaitzen arabera, kirol esparruan egiten den katalanaren erabilera handia azpimarratu dute ikerketaren egileek. Artikulua irakurri eta jakingo dugunez, erabilera askoz handiago da federazioen kasuan, klub ezagunenenen edo federatu gehien duten taldeen kasuan baino.\nAhozko zein idatzizko harremanak katalanez egiten dituzte federazioek, besterik adierazi ezean, baina praktika bestelakoa da kirol klubei dagokienez.\nIkerketaren egileek egokitzat jo dute, oro har, katalanaren hizkuntza-erabilera, nahiz eta salbuespenak dauden hainbat arlotan; adibidez, argitalpen, bazkide-txartel, formazio ikastaroetarako material eta, batik bat, aplikazio informatikoei dagokienean, horiek denak gaztelania hutsez ageri baitira kasurik gehienetan.\nHizkuntza-jarrerei dagokienez, denek ere hizkuntzaren erabileran egin diren urrats handiak azpimarratu dituzte, nahiz eta ez dagoen erabilera areagotzeko asmorik -erabilera hura nahikotzat jotzen delako, alegia-, federazioen artean batez ere.\nAzken ondorio gisa, ikerketaren egileek zera esango digute, katalanaren normalizazioa handiagoa dela kirol federazioetan, kirol klubetan baino; hauei gagozkiela, ez dago alde nabarmenik klub handien eta txikien hizkuntza-erabileraren artean.\nArgitaratzailea: Secretaria de Política Lingüística. Generalitat de Catalunya. Bartzelona\nAzken eguneratzea: 2007/01/30


debegesa | Lantalan\nDebabarreneko 3 enpresak EUSKARA PLANA jarriko dute martxan\nAsteartea, 2007ko urtarrilaren 23a\nEMUNen aholkularitzapean, Debabarreneko hainbat udalek lan munduan euskararen erabilera sustatzeko plana jarri zuten martxan 2006. urte hasieran. ARDATZA izeneko plan honek eman ditu emaitzak eta Debabarreneko 3 enpresetako ordezkariek, 2007an euskara plana martxan jartzeko konpromisoa hartu dute.\nLan mundua eremu estrategikoa da euskararen etorkizuna bermatu nahi bada. Hainbat erakunde eta enpresek heldu diote erronka horri, euskararen normalizazio planak abian jarriz. Erronka horri Debabarreneko udalek ere heldu zioten eta Elgoibar, Eibar, Deba, Mendaro, Mutriku eta Soraluzeko udalek iaz, lan munduan euskararen erabilera sustatzeko ARDATZA plana jarri zuten martxan.\nHitzarmena sinatzearekin EMUNek zuzendu duen euskara sustatzeko plana amaitutzat jo dute. Sustapen plan horretan emandako pausoak formazioa, komunikazioa eta enpresetara egindako bisitak daude.


Txinako sare kremailera poltsen fabrikatzaileak eta fabrika - Yiduo\nHasiera > Produktuak > Fitxategi-poltsa > Kremaileradun fitxategi poltsa > Sareko kremaileradun fitxategi poltsa\nSareko kremaileradun fitxategi poltsak\nPoltsak nylonezko sarezko materialarekin eginda zeuden, transpiragarria eta arina. Tolestuta eta eramateko erosoa izan daiteke. Kalitate handiko materialak hautsaren aurkakoak, kutsaduraren aurkakoak, korrosioarekiko erresistenteak eta iraunkorrak dira.\nBeltza edo pertsonalizatu daiteke\nA4, A5, A6 edo pertsonalizatu daiteke\nSareko kremailera beltzaren poltsak zikinkeriari erresistenteagoak dira. Poltsa mota hau erosoa da dokumentuak, paperezko artxiboak eta abar biltzeko, dokumentuak galdu eta ez aurkitzeak trabarik izan ez dezazun.\nPoltsen tamaina asko daude aukeran eta neurri pertsonalizatuak onar daitezke. Logotipo pertsonalizatua ere onartu daiteke Mesh Zipper File Poltsen eskaera gutxieneko kopurua 5000 pzetara iristen bada.\nOrratz bikainek Mesh ZipperFile Poltsek garbi eta txukun itxura ematen dute alboen eta ertzaren itxuran. Orratza eta haria oso tinko josten dira, ez duzu kezkatu behar poltsa pitzatuko edo deformatuko delako.\nMesh Zipper File Poltsa metalezko kremailerarekin josteko diseinatuta dago, ez da itsatsiko behin eta berriz ireki eta itxi ondoren. Iraunkorra da eta ez da erraz hondatzen. Plastikozko gomazko tiragailua erabiltzeko erosoa da.\nSareko kremaileraren fitxategi-poltsak Entrega-denbora: 15-30 egun, kantitatearen eta beste baldintza pertsonalizatu batzuen araberakoa da.\nHot Tags: Sareko kremaileraren fitxategi poltsa, Txina, Fabrikatzaileak, Fabrika, Handizkakoa, Pertsonalizatua, Stock-en, Kalitatea, Doako lagina, Iraunkorra, Merkea, Erosi deskontua, Aurrekontua, Azken salmenta, Berriena, Dotorea


-Laguntzetarako lerro hori, udalerriko ekonomia suspertzeko helburuarekin Bermeoko Udala “Nik, BermeON” kanpainaren barruan gauzatzen ari den ekintzen artean dago\n-Laguntzak, BAOn eta Udaleko webgunean (https://url2.cl/9gFxL) argitaratutako oinarrietan ezarritako eskakizun guztiak biltzen dituzten eskabideei emango zaizkie\n-Eskabideak Udaletxeko erregistro orokorrean sartzen diren hurrenkeran ebatziko dira\nBermeon, 2020ko abuztuaren 13an.- Bermeoko Udalak euren kontura lan egiten duten langileei edo autonomoei premiazko laguntzak zuzenean emateko deialdiaren oinarriak onartu ditu, COVID-19ak eragindako osasun-krisia kudeatzeko alarma egoeraren ondorioz, txikizkako merkataritzaren arloan, jendeari irekitako lokaletan emandako zerbitzuetan eta ostalaritzan egiten zituzten jarduerak eten behar izan bazituzten. Udalak 100.000 bideratuko ditu guztira laguntza horiek ematera.\nLaguntzetarako lerro hori, udalerriko ekonomia suspertzeko helburuarekin Bermeoko Udala “Nik, BermeON” kanpainaren barruan gauzatzen ari den ekintzen artean dago. Kanpainaren helburua COVID-19ak eragindako krisiaren ondoren udalerriko ekonomia suspertzea da. Zuzeneko laguntzetan emandako 100.000 euro horien bitartez, udalerriko saltokien, zerbitzuen eta ostalaritzaren egonkortasun ekonomikoari eusten lagundu gura da, aldi baterako itxiera-aldia amaitu ondoren, merkataritzako jarduerari berriro ekitea eta luzaroan eustea lortzeko.\nLaguntza horiek emateko prozedura norgehiagokakoa izango da. Laguntzak Bizkaiko Aldizkari Ofizialean eta Udalaren webgunean (https://url2.cl/9gFxL) argitaratutako oinarrietan ezarritako baldintza guztiak betetzen dituzten eskaerei emango zaizkie. Eskabideak udaletxeko erregistro orokorrean sartzen diren hurrenkeran ebatziko dira, oinarrietan eskatzen den dokumentazioa eransten bada. Enpresa bakoitzak eskaera bakarra aurkeztu ahal izango du establezimendu bakoitzeko.\nHauek hartuko dira laguntza honen xede diren jardueratzat: langile Autonomoen Erregimen Bereziko edo derrigorrezko Mutualitate profesionaletako kuotak; enplegu-emaileak 2020ko martxoaren 14ko datarekin bere langileei ordaindu dizkien gastuak; negoziorako lokalen errentamendu, hornidura, makinen eta instalazioen mantentze-lan… gastuak; ekipamendu informatikoa, teknologikoa eta Teknologia berriekin erlazionatutako prestakuntza; telelanarekin, kontziliazioarekin… erlazionatutako desinfekzio-lanetarako, aholkularitzarako edo soluzioak garatzeko, definitzeko eta ezartzeko kanpoko laguntza aditua; jardueraren aseguru-primei dagozkien gastuak; jardueren hornitzaileentzako ordainketa mugaeguneratuak.\nLaguntzen onuradun izateko bete beharko diren baldintza nagusien artean, hauek daude: COVID-19ak eragindako osasun krisia kudeatzeko alarma egoeraren ondorioz txikizkako merkataritzan, zerbitzuen sektorean edo ostalaritzan gauzatzen den jarduera establezimendua derrigorrez itxi behar izatea eta 10 langile baino gutxiago edukitzea.


Mendatako Udala - MENDATAK AMERIKETAN ARTZAIN IBILITAKO EUSKALDUNEEI OMENALDIA ESKEINIKO DEUTSE WESTERN JAIALDI BATEGAZ\nMENDATAK AMERIKETAN ARTZAIN IBILITAKO EUSKALDUNEEI OMENALDIA ESKEINIKO DEUTSE WESTERN JAIALDI BATEGAZ\nDatorren zapatuan, irailaren 26an, "Euskal Jaiaren" barne, Mendatak Ameriketan artzain ibilitako euskalduneei omentzeko jai eguna ospatuko dau. Euren esfortzua eskertzeko, euren lana gizartean duen errekonozimendua indartzeko, eta euren omenezko jai eguna ospatzeko, Mendata far west apartekoan bilakatuko da, dibertsio eta omenaldiko ekitaldi ezberdinekaz.\nMendatako herriak Ameriketan artzain ibilitako euskalduneei omenaldia eskeiniko deutse. Mendatak omenaldia egingo deutse etxea utzi eta Ameriketara artzain joan zirenei. Batzuk Euskal Herrira bueltatu ziren eta beste batzuk bertan geratu ziren-Estatu Batuetan edota Argentinan..- euskal komunitatea osatuz. Ameriketan geratu zirenak eta Euskal Herrira bueltatzea erabaki zutenak izango dira protagonistak Mendatako herriak egingo duen omenaldian.\n"Mendatako herriak aurrera begiratzen du baina herritar guztiak hartzen doguz kontutan, hemen bizi direnak eta baita euren etxeak eta familiak utzi eta oparotasuna bilatzeko kanpora joan zirenak be. Mendatar asko euskal diasporaren parte dira eta omenaldi xume hau egin gura deutsegu, euren sustraiak mantendu dabezelako hurrun egon arren, geure hizkuntza eta geure kulturaren aparteko enbaxadoreak dira.", nabarmendu dau Mendatako Alkateak, Joseba Malleak.\n"Euskaldunak Ameriketan Artzain" izeneko jardunaldiaren programa 12:00etan hasiko da, amerikar estiloko karabana bategaz. "Caravan to the far west"-eam Mendatarrek parte hartuko dabe garai hartako pertsonaiaz jantzita. Karabana Elexalde auzotik irtengo da Mendaturi auzora joateko.\nBazkal aurretik, gorputza astintzeko momentua izango da "Country dance"-egaz. Herri bazkaria 15:00etan izango da. 17:30etan "Mendata rodeo western noon" egingo da, Julian Iantzik aurkeztuta. Jai eguna amaitzeko 20:30etan erromeria eskeinko da Kupela taldearen eskutik.


orientalizatu / orientatzaile\norientatu, orienta, orientatzen 1 da ad norabide jakin bat izan; puntu kardinelei buruz kokatu; ik norabidetu.\nArtista-lantegi guztiak bezala, iparralderantz orientaturik zegoen hura ere. Jon Muñoz «Loroaren teorema» - Denis Guedj - 64. orr.\nAldeetariko bat hegoaldera bete-betean orientatua egoteko moduan eraiki zuten arkitektoek monumentua. Jon Muñoz «Loroaren teorema» - Denis Guedj - 55. orr.\nIritsiko zela errealitatearen lau puntu kardinalak ikusi eta orientatzeko gai izango nintzen eguna. Bernardo Atxaga «Lekuak» - 229. orr.\nHala bada, aise orientatu ziren patio barnean. Patxi Zubizarreta «Mirarien kalezuloa» - Nagib Mahfuz - 289. orr.\nAtomotxoa han da, intsektuaren mila begietariko batean, eta bere partetxoarekin laguntzen du hark espazioan orientatzeko baliatzen duen ikusmen labur eta baldarrean. Juan Garzia «Sistema periodikoa» - Primo Levi - 303. orr.\nItzulinguruak egiten ditu, orientatzen da, lekua hartzen du. Josu Zabaleta «Gerrako pilotu» - Antoine Saint-Exupéry - 62. orr.\nAbiatu aurretik inguruari erreparatu genion arretaz, eta, orientatu bezain laster, ezkerreko bidetik abiatu ginen. Rafa Egiguren «Mentxakaren aitorpena» - Jose Ramon Goikoetxea - 35. orr.\nTropen gidariak gau ilun eta lanbrotsuetan orientatzeko eraikitako karel baxu moduko batera igota, beste aldera jauzi egin zuten ahiturik. Agustin Otsoa «Eraztunen Jauna III» - J.R.R. Tolkien - 258. orr.\nEz zuen jakin posizio labirinto hartan orientatzen eta nazionalen zentinelaren segadan eroria zen. Koldo Izagirre «Sua nahi, Mr. Churchil?» - 43. orr.\nKalkuluen paperak jakako sakelan sartu, eta azken aldiz eman zion begiratu bat haize-arrosari, hari esker orientatu ahal izan baitzen mundu matematiko berri haietan barrena. Jon Muñoz «Loroaren teorema» - Denis Guedj - 384. orr.\nOraindik bertatik garbi ikusten dut nola orientatu litekeen bera epistemeruntz. Xabier Arregi «Jakitearen arkeologia» - Michel Foucault - 218. orr.\n3 norabide jakin bat hartu.\nMolekula batzuek dipolo elektriko bat daramate beren baitan, hots, ipar orratz ñimiñoak bezala jokatzen dute eremu elektriko batean: orientatu egiten dira, batzuk nagiroago beste batzuk baino. Juan Garzia «Sistema periodikoa» - Primo Levi - 82. orr.\n· 4 du ad norabideratu, zuzendu.\nNire lerro hauek Gidariaren lehenengo irakurketan irakurlea orientatzea dute helburu. Xabier Kintana «Alderraien gidaria» - Mose ben Maimon - 22. orr.\nIrakaslearen zeregina zientzia lantzea eta ikasleak zientziaren bidean trebatzea da; ez da ikasleak politikoki norabide batean edo bestean orientatzea. Joxe Azurmendi «Euskal Herria krisian» - 78. orr.\nAmaren geneek orientatzen dute hura, eta bere lekuan paratzen. Juan Garzia «Sagua, eulia, eta gizakia» - François Jacob - 63. orr.\nOhartarazi nahi dugu Alderdi Popularrak osaturiko Gobernuak bultzada politikoa eman zuela Euskaldunon Egunkaria-ren kontrako zigor prozesuan, eta bultzada horrek gainditu egin zuela politika kriminala fiskaltzaren bitartez orientatzeko ahalmena. Berria - Harian 2005-10-20\nGure ibilbide pertsonala orientatzeko geure bizitzen kokalekua definitzen duten koordenatuen premia baitugu, Berria - Kultura 2004-11-02


Ezagutu Samsung Galaxy Buds bluetooth entzungailu berriak | Gadgeten berriak\nEzagutu Samsung Galaxy Buds bluetooth entzungailu berriak\nRafa Rodríguez Ballesteros | | osagarriak, Irudia eta soinua, Aurkezpenak\nOtsailaren 20a egutegian markatuta geneukan denbora luzez. Gaur izan da azkenean Samsungen eguna, eta itxaronaldiak merezi izan du. Eskuragarri dauden bertsio desberdinetan, Samsung Galaxy S10, gaur egungo benetako protagonista topatzeaz gain, bazen itxaropenak piztu zituzten enpresako beste gailu batzuk ere. Aste honetan zehar ere asko hitz egin da Samsung-en entzungailu berriak. Baina ez zen guztiz ziurra gaur arratsaldean haiekin elkartzeko aukera izango genuenik.\nEkitaldi formatu berri honek ekarri dituen ezusteko ugariren ondoren, lekua ere egon da Galaxy Buds berria Samsung-etik, entzungailuak, azkenean, Apple-ren AirPods-i aurre egiteko prest daude. Konplexurik gabe eta beste edozein ereduren gainetik abantailak dituztela jakin gabe, sektorean alternatiba serioa aurkeztera iritsi dira.\n1 Galaxy Buds-ek aurkeztutako berriak\n2 Goi mailako materialak eta diseinua\n3 Galaxy Buds AirPods-en aurkari bikaina da\nGalaxy Buds-ek aurkeztutako berriak\nSamsungen Galaxy Buds entzungailuak entregatuko dira azkenean sektoreko berri interesgarriak, eta garaia zen. Aurten iritsi dira lehenak eta horregatik, eta Samsung delako, argi guztien gaia izango da. Asmoa gaur egun merkatuan dauden aukerekin aldatzea da. Samsungek berritasunen alde nola apustu egiten duen ikusiko dugu, eta gertaerekin frogatzen dute oraindik badagoela horretarako aukera. Ona Samsung-entzat.\nEz da berritasun bat, eta dagoeneko hainbat eredutan existitzen den zerbait da. Galaxy Buds-en azken bertsioa dute bluetooth 5.0 konexioa.Gailuen arteko bateragarritasun estandarra, konexioa etengabe eta etengabe egiten duena. Samsung-ek aurikular berriak hornitzea aukeratzen du erabiltzailearen esperientzia onena eskaintzen duen konexioaren egonkortasun maila posible. Emaitzek konektibitate hori onartzen dute eta Koreako enpresak bere eredu berrira egokitzen du.\nLa haririk gabeko kargatzea Aste hauetan zehar iragazitako ezaugarrietako bat da. Puntu positibo gehiago, asko gustatu zitzaigun itxarondako gadjet honentzat. Zer gehiago, Duela gutxi ezaguna den Samsung Galaxy S10 gailuan haririk gabeko alderantzizko karga berretsi ondoren, bidelagun ezin hobeak bilakatzen dira. Haririk gabeko karga izateak hurrengo belaunaldiko beste tramankulu bihurtzen ditu. Haririk gabeko hitzek zentzu gehiago erosten dute.\nHobekuntza moduan berritasun bat bateriaren errendimendu handiagoa da. Samsung entzungailu berriek a 58 mAh bateria zer agintzen dute gehienez 6 orduko erabilera etengabea. Aurrekoak baino askoz ere gehiago. Gainera, batera 15 minutuko karga bakarra bere kasuan goza dezakegu ordu eta erdi autonomia gehiago.\nBadugu ukitu gainazal sentikorra horrekin elkarreragin dezakegu musika eta deiak kontrolatzeko. Gainera Samsung ahots laguntzailea, Bixby, Adimen artifizialaz ahal duten neurrian gozatu ahal izateko sartzen da.\nGoi mailako materialak eta diseinua\nSamsung-ek haririk gabeko entzungailuen bertsio berri bat eskaintzen du arrazoi askorengatik. Icon X-ek ez zituen fabrikatzaileak espero zituen emaitzak lortu. Eta ideia da hori berriro ez gertatzea. Kalitate txarreko entzungailuak izan gabe, haien salmentak ez ziren inoiz lurretik atera eta ia martxan jarri zenetik geldituta zegoen.\nAutonomia zen Ikono Xko Akilesen orpo handia. Nahiz eta AirPods merkaturatzearekin garaiz bizitzea ere ez zen erraza izan. Orain eredu berrituarekin eta inork baino askoz hobeto hornituta, Samsungek orain arte merkatuan dauden entzungailu osoenekin mahai gainean jartzen ditu karta guztiak.\nGutxi gorabehera hasten gara kalitate handiko materialaketa batzuk espero genuena betetzen duten akaberak. Kolorea aukeratzea ere jakintsua da. Kolore zuriak itxura bikaina du entzungailuen modelo honetan, eta zorroa / kargagailuaren itxura oso deigarria da. Kolore beltzak, zuriak eta horiak aurki ditzakegu.\nEntzungailuak izeneko formatua dute barnekoak, ia erabat belarri barruan dauden horietakoak. Formatu hori edo maite duzu edo gorroto duzu. Aurkeztu ohi duten "alde txarra" hori da doikuntza maila optimoa lortzea zaila da batzuentzat. Ez da belarrian kokatu modu egokian Baliteke guk lortzen dugun kalitatearen pertzepzioak gailuak eskaintzeko gai denarekin zerikusirik ez izatea.\nDoikuntza ezin hobea lortzeko eta eskaintzen duten soinua bere distira osoan gozatzeko, Samsung-ek barne "kautxuen" hiru neurri desberdinbelarrian bertan sartzen direnak. Erabiltzaile esperientzia bikainaren eta erdipurdikoaren arteko aldea eragin dezakeen xehetasuna.\nGalaxy Buds AirPods-en aurkari bikaina da\n3.5 Jack entzungailuen ataka gero eta gailu gehiagotan ez dagoelako, haririk gabeko entzungailuak azkenaldian gadget "beharrezkoena" izaten ari dira. Haririk gabeko entzungailuak izatea beste osagarri askoren gainetik lehenesten dugu. Eta kargatzeko kablerik behar ez badugu ere, askoz hobeto.\nTelefono mugikorren azken modeloekin egokitzaile baldarra behar da edozein entzungailu erabili ahal izateko. Merkatua eboluzionatzen ari den erritmoa kontuan hartuta, kableak zaharkituta daude. Samsung joera horrekin bat egiten du kalitatezko eredua eskainiz eta konplexurik ez izateko nahikoa ezaugarri dituena.\nGalaxia Kimuak bertatik abiatzen dira oso diseinu zaindua hori ondo ikusita doa. Beste gailu askoren itxura dutela esan genezake. Eskertzekoa da "inspiraziorik" ez izatea irabazteko arerio nagusia, AirPodak. Produktu bakarra eta jatorra aurkeztea gero eta zailagoa da, eta Samsungek ahaleginak egin ditu hori lortzeko.\nHaien zehaztapenak, diseinua eta eskaintzeko gai diren guztiak kontuan hartuta, hori esan dezakegu AirPod-ek jada ez du tronua eusten. Inoiz izan balute. Gainera, garrantzitsua da entzungailu berri horien prezioa espero genezakeenaren azpitik egongo dela jakitea. Bere prezioa 130 dolar izango da, gaur egungo AirPods ereduak kostatzen duenaren azpitik.\nArtikuluaren bide osoa: Gadgeten berriak » General » Aurkezpenak » Ezagutu Samsung Galaxy Buds bluetooth entzungailu berriak\nHau da Galaxy Fit, Samsung aktibitate eskumuturreko berria\nHau da Samsung Galaxy Watch Active erloju adimenduna


Usurbilgo Udaleko Etxebizitza Eskatzaileen Udal Erregistroa\nPertsona fisikoak (adinez nagusiak edo adin txikiko emantzipatuak) edo bizikidetzako unitateek inskribatu ahal izango dute Etxebizitza Eskatzaileen Udal Erregistroan, baldin eta honako baldintzak betetzen badituzte:\n— Usurbilgo udalerrian erroldatuta egotea edo Donostiako udalerrian erroldatua egotea Zubietako egoiliarra izanik.\n— Usurbilen etenik gabe erroldatuta egotea, egoiliar izanik, gutxienez azken 3 urteetan, edota, hala izan ezean, azken 15 urteetan 8 urtez erroldatuta egotea, beti ere eskaerak egiteko ireki den datatik kontatzen hasita.\n— Edo Donostiako udalerrian erroldatua egonik ere, etenik gabe Zubietako egoiliar izan izana gutxienez azken 3 urteetan, edota, hala izan ezean, azken 15 urteetan 8 urtez Zubietako egoiliarra izatea, beti ere eskaerak egiteko ireki den datatik aurrera.\nEskaeran titular bat baino gehiago ageri bada, nahikoa izango da, izena emateko momentuan, erroldatzearen baldintza horietako batek bakarrik betetzea.\n— Euskal Autonomia Erkidegoan indarrean diren legeek xedaturiko etxebizitza beharretako bat izatea.\nEtxebizitza beharra elkarbizitza unitateko kide guztiek bete beharko dute, eta erantzukizunpeko eta zinpeko adierazpenaren bidez egiaztatuko da.\nEtxebizitzarik ezi izatearen pareko egoerarik alegatzen bada, hori egiaztatzeko frogagiriak aurkeztu beharko dira.\n— Euskal Autonomi Erkidegoan indarrean diren legeek xedaturiko gutxieneko eta gehieneko irabazi baldintzak betetzea.\nUsurbilgo Udalak Etxebizitza Eskatzaileen Udal Erregistroa eratuko du, eta hartan izena eman ahal izango dute erosketa- edo alokairu-araubideko etxebizitzaren eskatzaile gisa segituan zerrendatuko diren baldintzak betetzen dituzte lagun guztiek.\n2020-06-22ko 116. Gipuazkoako Aldizkari Ofiziala.


Begiek harrapatu eta eskuek sortu | Irutxuloko Hitza\nBegiek harrapatu eta eskuek sortuBy Agurtzane Altuna on 2012/09/25 in Kultura, Paperekoa Maribel G. Matranek hondar tindatuz eginiko hogeita zazpi margolan ditu ikusgai Loiolako kultur etxean\nMaribel G. Matran margolariak gustora erakusten dio bere teknika edonori. (Argazkia: Agurtzane Altuna)\nEspainia eta Europako hamaika tokitan erakutsi ditu bere lanak Maribel G. Matran artistak, baina lehen aldia da Donostian erakusketa antolatu duena. Kontraesana dirudi, Madrilen bizi bada ere, Donostiarekin lotura handia duelako: bere senarra Loiolakoa da eta maiz izaten dira hemen. «Oso gustura nago, etxean bezala sentitzen naizelako hemen, eta betiko lagunei nere lanak gertutik erakusteko aukera aprobetxatzen ari naiz», aitortu digu margolariak.\nHondar tindatuaren teknika lantzen du Maribel G. Matranek. Bere koadroetan ikus daitekeenez, orain artista hutsa bada ere, 57 urterekin, kasualitatez sartu zen teknika hau bere bizitzan. «Seme alabak unibertsitaten hasi zirenean denbora asko nuen niretzat eta eskulan tailer batean hasi nintzen», dio margolariak. Ikastaroetan hondar tindatuen teknika ikasi zuen, baina marrazkiez haratago, teknika hori erabilita gauza asko egin zitezkeela ohartu zen. 2006. urtean bere koinatari Gauguin-en lan inpresionista baten erreplika egin zion. Handik aurrera, piskanaka-piskanaka kolore nahasketa berriak eginez, bere kasa probatzen eta ikasten joan da. 2008. urtean egin zuen bere lehen erakusketa Frantzian, eta ordutik, gelditu gabe dabil batetik bestera.\nArtistaren urtetako lana erakusten dute hogeita zazpi margolanek. (Argazkia: Agurtzane Altuna)\nBegiek harrapatzen dutena\nMaribel G. Matranek asko bidaiatzen du senarrarekin batera, eta bidaia horietan aurkitzen du inspirazio iturria. «Begiek erakusten didate nire hurrengo lana. Edonon nagoela ere, une bat, egoera bat edo leku bat berezia iruditzen bazait, argazki bat ateratzen diot, eta gero margotu», aitortu du Maribel G. Matranek.\nBere begiek harrapatutako une bat izaten denez, margolari honen koadro bakoitzak istorio bat gordetzen du atzean. Guztiek ezkutatzen dute senar-emaztearen oporraldi bat, gertaera bitxiren bat… Bere margolan batean adibidez, Alemaniako paisaia bat ageri da, eta bertako harkaitzetako area erabili zuen margolana egiteko.\nKolore berdea beti agertzen da Maribel G. Matranen lanetan. «Asko gustatzen zaizkit loreak edo landareak eta normalean nire lanetan agertzen dira», onartu du margolariak. Txikiak, handiak, naturako paisaiak, hondartzak, putzuak… denetarik ageri da margolanetan, pertsonak izan ezik. Maribel G. Matranen esanetan, «ez dut sekula erretraturik egin. Egiteagatik egingo nuke, baina begirada batek adierazten duena islatzea oso zaila dela iruditzen zait».\n'Reciclaje' margolana -2010-. (Argazkia: Agurtzane Altuna)\n'¿Está bueno?' margolana -2009-. (Argazkia: Agurtzane Altuna)\nHondar tindatuen teknika ez dago oso zabaldua maila honetan. «Batzutan bakarrik sentitzen naiz, gauza asko nere kaxa ikasi ditut eta, dudak edo arazoak sortzen zaizkidanean, ez daukat maila berean margotzen duen beste inor ezagutzen berarekin nere kezkak partekatzeko», onartu du Maribel G. Matranek.\nAgian hondar tindatuen teknika ez delako oso ezaguna erabaki du margolari madrildar honek bere erakusketetan egotea. Loiolako kultur etxean, adibidez, astelehenetik ostiralera egoten da,16:00etatik 20:30etara. Erakusketa ostirala, hilaren 28a arte egongo da ikusgai.\nMaribel G.Matranen lanetan argi eta garbi ikus daiteke, gogoa izanez gero, hondar alez-ale gauza handiak egin daitezkeela; bizitzan bezalaxe.\nErakusketa, hondar tindatua, kultur etxea, Loiola, margolanak, Maribel G. Matran Donostiako establezimendutan langileen %43k daki euskaraz\nTxapeldunen Ligari agur esan ostean, Errekopa jokatuko du Bera Berak\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 8 hours, 19 minutes ago\nEti Aranburu posted an update 11 hours ago\nAmagoia Mujika posted an update 11 hours, 21 minutes ago


Teresa Catalán Sánchez (Iruñea, 1951). Artearen Filosofian doktorea, Valentziako Unibertsitatean. Musika Estetika eta Sormenean Masterra, Valentziako Unibertsitatean. Iruñeko Pablo Sarasate kontserbatorioan hasi zituen piano eta konposizio ikasketak, irakasle ezagunen eskutik: Fernando Remacha, Luis Morondo, Luis Taberna, Juan Eraso eta Pilar Bayona. Musikagintzaren arloan jaso duen prestakuntzari dagokionez, nabarmentzeko moduko bi irakasle izan ditu, maisutzat dituenak: Agustín González Acilu (konposizio garaikideko teknikak) eta Ramón Barce (musikaren soziologia).\n2011n, Merezimendu Zibilaren Ordenaren Enkomienda eman zioten. 2017an Musika Sari Nazionala irabazi zuen, Konposizio Sailean. Beste sari ugari ere jaso ditu, interpretazioaren, konposizioaren eta musikaren arloan egin duen ibilbidearen ohoretan.\nArte Eszenikoetan eta Musikaren Estatuko Kontseiluko kidea izan da, bai eta Musikaren Kontseilu Artistikokoa eta Nafarroako Gobernuko Kultura Sailekoa ere. Iruñeko Musikagile Taldearen sortzaileetako bat da.\nHainbat ikastaro, topaketa eta jaialditako musika-saila zuzendu du (Nafarroako Jaialdiak, Veruelako Jaialdi eta Ikastaroak, Euskal Musika Berriaren Jardunaldiak, eta abar). Bertako zein atzerriko interprete eta erakunde askoren enkarguak jaso ditu. Ikastaro eta hitzaldiak ematen ditu hainbat herrialdetako jaialdi, elkarte, unibertsitate eta kontserbatorioetan; horien artean, aipatzeko modukoa da Moskuko P. Txaikovski kontserbatorioak gonbidatuta egin zuen lana.\nLibururik argitaratu du, hala nola Sistemas compositivos temperados en el siglo XX (2. edizioa) eta Música no tonal. Las propuestas de Julien Falk y Ernst Krenek (egilekidea). Liburu eta aldizkari garrantzitsuetan artikuluak argitaratu ditu, eta, orobat, hainbat obra musikal Espainian zein Alemanian. Papeles del Festival de la Música Española de Cádiz aldizkari zientifikoko erredakzio-kontseiluko kidea da, bai eta Madrilgo Musika Kontserbatorio Nagusiak argitaratzen duen Música aldizkariaren batzorde zientifiko eta editorialekoa ere. Bere konposizioak jaialdirik ospetsuenetan programatu dituzte, hainbat herrialdetan, eta Espainian zein Hungarian grabatutako zenbait CDtan jasota daude.\nTeresa Catalán Konposizio eta Instrumentazioan katedraduna da Hezkuntza eta Zientzia Ministerioan, eta, gaur egun, irakaslea da Madrilgo Musika Kontserbatorio Nagusian.